text:
NTARENGWA:
23/06/201
UMUBARURAMARI (Comptable /Accountant) muri Koperative
COTUMU, Gakenke, Rwanda - NTARENGWA: 23/06/2017
ITANGAZO RYO GUTANGA AKAZI K`UMUBARURAMARI (ACCOUNTANT)
MURI KOPERATIVE COTUMU
Koperative COTUMU ikora imirimo yo guteza imbere ubuhinzi bw’ibigori n’ibishyimbo
bikungahaye ku butare ikorera mu kagari ka kagoma , umurenge wa Gakenke,
akarere ka Gakenke , Intara y`Amajyaruguru iramenyesha abantu bose babyifuza
kandi babifitiye ubumenyi ko ishaka gutanga akazi k` UMUBARURAMARI (Comptable /Accountant) mu gihe cy`umwaka (amezi 12)
gishobora kongerwa.
Abasaba ako kazi
bagomba kuba bose buzuje ibi bikurikira:
- Kuba afite nibura impamyabushobozi y` Amashuri 6 yisumbuye (A2) mu icungamutungo,
ibaruramari cyangwa ibindi bijyanye naryo
- Kuba afite uburambe nibura bw`imyaka 3 muri ako kazi
ku warangije amashuri 6 yisumbuye.
- Kuba
azi gukoresha neza mudasobwa cyane cyane MS Excel na MS Word,
- Kuba
azi neza icyongereza cyangwa igifaransa. Kuba bazi izo ndimi zombi byaba ari akarusho,
- Kuba
azi gukoresha Programu z` Ibaruramari kuri Mudasobwa (logiciel
comptable/Accounting software) byaba ari akarusho.
- Kubona inyandiko eshatu z`abantu bemeza
ko babazi neza
- Kuba
yiteguye kuba hafi y`akazi ni ukuvuga
mu Murenge wa Gakenke
- Kuba
ari indakemwa mu mico no mu myifatire ni ukuvuga kuba atarigeze akatirwa
n`inkiko igihano kirenze amezi 6.
Abujuje ibisabwa kuri uyu mwanya bose
basabwe kuzana amabaruwa asaba akazi yandikiwe Perezida wa Koperative COTUMU
zometseho :
- Umwirondoro
(CV) wabo na fotokopi y`indangamuntu zabo,
- Fotokopi
ya dipolome zabo n`ibindi byemezo by`ingirakamaro nk` iby` amahugurwa.
·
Ibyemezo
by`aho bakoze iyo mirimo biriho amazina na telefoni z`abayobozi baho,
Ibi byose biri mu ibaruwa ifunze neza
bikagezwa ku biro bya Koperative COTUMU biherereye mu mujyi wa Gakenke bitarenze tariki ya 23/06/2017 saa kumi
n`imwe (17h00).
Mukeneye ibindi bisobanuro mwahamagara
kuri telefomi igendanwa numero 0788353011 (Umuhuzabikorwa) cyangwa 0788484920(Perezida) mu masaha
y`akazi.
Bikorewe i Gakenke, tariki ya 06/06/2017
NIYIBIZI Jean de Dieu
Perezida wa Koperative COTUMU


c: text/html

text:
Babisabwe mu mahugurwa yateguwe n’Umuryango w’Abasuwisi wita ku kubungabunga amahoro muri aka Karere, witwa Initiative de Suisse, ubwo yatangizwaga kuri uyu wa 27 Nzeri mu Karere ka Rubavu.
Abitabiriye baturutse mu bihugu bigize aka karere ari byo Repubulika Iharanira Demokarasi ya Congo, u Burundi n’u Rwanda, bakaba baratoranyijwe mu matsinda y’urubyiruko yubaka amahoro muri ibi bihugu.
Laurien Ntezimana, Umuyobozi Initiative Suisse, avuga ko amateka ibihugu bituriye Ibiyaga Bigari bisangiye ari yo atuma iyo habaye ibibazo mu gihugu kimwe bikwira no mu bindi kubera ko abaturage babyo basa n’aho ari abavandimwe.
Yagize ati “Wagira ngo hari icyo dupfana. Muribuka ibyabaye muri 1994 mu Rwanda,inkurikizi byahise bigira muri Congo ndetse no mu Burundi binyuze mu nyungu za politike mbi yahise ibibwa mu rubyiruko rwashizwemo ibitekerezo byo kwica rugakoreshwa? Akenshi usanga urubyiruko ruhabwa ibiyobyabwenge noneho rugafata iya mbere mu kwisenyera amahoro, bikagira ingaruka ku buzima bw’abatuye Akarere k’Ibiyaga Bigari na Afurika muri Rusange.”
Urubyiruko rwasabwe kuba abantu baharanira amahoro badashutswe n’ababumvisha ko runaka ari mubi, ahubwo bagashingira kuri byinshi bibahuza.
Keza Alexandrine, witabiriye aya mahugurwa aturutse mu Burundi yemeza ko ibibazo by’ubwicanyi bituma amahoro abura mu Karere bitegurwa n’abanyapoilitiki ku nyungu zabo ariko bakifashisha urubyiruko kuko ari two rworoshye kuyobya mu mutwe, maze agahamya ko imbaraga bafite zikwiye kwifashishwa mu kuyabungabunga.
Yagize ati ”Ubu tugiye gushinga amatsinda ahoraho aduhuza mu Karere k’Ibiyaga Bigari, noneho tuzigishe urubyiruko bagenzi bacu uburyo bakwifashisha mu kugarura amahoro no guhakanira abashaka kubashora mu bikorwa by’ubwicanyi byangiza amahoro arambye. Turi abavandimwe duhujwe na byinshi, rero dukwiye kurenga urwango.”
Zimwe mu mbogamizi uru rubyiruko rubona ruzahura na zo harimo ikibazo cy’imyumvire ku kubaka amahoro ikiri hasi ku bantu bakuze , ubushobozi buke bwo kubafasha kugera kuri bose ariko bagasaba bagenzi babo kumva ikibazo gihari kigashakirwa umuti ku bufatanye.
Abitabiriye aya mahugurwa bagera kuri 20 bakaba bazayamaramo iminsi itanu biga uko amahoro yabungabungwa urubyiruko rubigizemo uruhare muri aka Karere.
Mukwaya Olivier

robotstxt: allowed

filter: keep


text:
Ku mugoroba wo kuri iki cyumweru tariki ya 22 Ukwakira 2017, Alarm Ministries yakoze igitaramo kidasanzwe cyiswe “True Worship Atmosphere” mu ndirimbo zo kuramya no guhimbaza Imana cyaranzwe n’ubwitabire bwo ku rwego rwo hejuru, imbyino zidasanzwe ndetse n’imyambarire itari imenyerewe kuri aba baririmbyi.
Alarm Ministries ni umwe mu miryango ihuza abakirisitu ikomeye mu Rwanda, imaze imyaka irenga 18 itangijwe. Mu gitaramo cy’agatangaza yakoreye muri Dove Hotel, hanafatiwemo amashusho y’indirimbo zigize album yayo ya cumi bari kwitegura kumurikira abakunzi bayo mu mperra z’uyu mwaka.
Iki gitaramo cyakoze ku mitima y’imbaga yari yacyitabiriye, cyagaragayemo udushya dutandukanye nk’imiririmbire itari imenyerewe y’injyana n’indirimbo zo mu bihe bya kera za gakondo, imbyino zidasanzwe ndetse n’imyambarire idakunze kugaragara mu baririmbyi bo muri iki gihe.
Uretse Alarm Ministries yataramiye abakunzi bayo, banafatanyiuje n’andi matsinda yo kuramya no guhimbaza Imana arimo True Promises Ministries, Healing Worship Team na Gisubizo Ministries.
Umuyobozi wa Alarm Ministries Mazeze Charles yavuze ko batunguwe no kubona ubwitabire budasanzwe mu gitaramo cyabo, ashimangira ko Imana yabakoreye ibirenze ibyo bayisabye.
Yagize ati “Turishimye cyane kuko Imana yadukoreye ibikomeye. Byantangaje kubona ubwitabire bwabonetse hano hantu, mu by’ukuri nk’uko Bibiliya ivuga ngo ‘Ishobora gukora ibirenze cyane ibyo twayisabye’ icyo nabasha kuvuga yadukoreye ibirenze ibyo twayisabye. Abantu babaye benshi kugeza ubwo bahagarara hanze abandi basubirayo kubera kubura aho bicara.”
Mazeze yakomeje avuga ko iki aricyo gitaramo cya mbere Alarm Ministries ikoze cyitabiriwe cyane mu bitaramo byose bagiye bakora, anavuga ko byanabanejeje cyane uburyo bagaragaje gakondo mu ndirimbo baririmbye ndetse n’imyambarire, ashimangira ko kugaruka ku ndirimbo zo ha mbere bibafasha gukomeza kuzizsigasira kugira ngo zitazazima.
Iki gitaramo Alarm Ministries yakoze yakiririmbiyemo indirimbo 17, murizo 12 zikaba zizagaragara muri Album nshya barimo gutegura kumurikira abakunzi bayo mu mpera z’uyu mwaka, amwe mu mashusho yazo akaba yafatiwe muri iki gitaramo.
Abaririmbyi ba Alarm Ministries bakunze kugaragara mu mbyino zidasanzwe
Baserutse no mu myambaro itamenyerewe mu baririmyi mu rwego rwo gukomeza gusigasiro gakondo
Iyi myambarire yatunguye benshi
Baririmbye indirimo zizgera kuri 17 abakunzi babo bataha banyuzwe
Iki gitaramo cyashimishije abantu
Iki gitaramo cyari kibereye ijisho
Iri tsinda rigizwe n’abasore n’inkumi bafite amajwi adasanzwe
Umuyobozi wa Alarm Ministies Mazeze Charles yavuzze ko batunguwe n’ubwitabire babonye muri iki gitaramo
Iki gitaramo cyitabiriwe ku buryo budasanzwe
Abantu benshi babuze aho bicara bakurikirana iki gitaramo bahagaze


text:
Uru ruhererekane rw’ibyigisho 36 bisobanura by’imazeyo ibice by’ igitabo cy’ibyahishuwe. Murib’ibyigisho, Igitero Gikaze kuri Yesu Kristu n’uko bifite ingaruka kuri buri muntu wese utuye kuriy’isi bisobanurwa kuburyo budasanzwe. Ubwiza bw’ingoma ya Yesu n’amategeko ye bigongana n’ingoma ya Satani n’imigambi ye no kuyobya benshi byose bishyirwa kumugaragaro. Ururuhererekane rw’ibyigisho ningombwa ko birebwa na buri muntu wese, yaba ar’umu Kristu cyangwa atariwe. Ibyo muzabona mur’ibibyigisho n’ibintu by’ukuri, bifite ubuhamya butangaje, n’inyigisho zibinyoma zirigukwirakwizwa kw’ isi hose murik’igihe. Ibibyigisho n’ingenzi ku bimenyekanisha ku bavandimwe n’inshuti kuko muzasobanukirwa ibikorerwa mubwihisho kandi bifite ingaruka kuri buri wese murik’igihe mu murikiwe no gusobanukirwa ibyahishuwe mu mucyo wibirikubaho kur’uyu mubumbe dutuyeho murik’igihe. Gura uruhererekanye rwib’ibyigisho uko ari 36 ubirebe uko bikurikirana, maze urebe igitero gikaze kiri mukugabwa kuri Yesu n’abayoboke be, umenye uko wirinda kugwa mu migambi n’imitego y’umwanzi Satani ushaka kurimburanwa na benshi
Aya ma DVDs ari muri iyi serie:


text:
Precious Present Truth turi Abadivantiste b’Umunsi wa Karindwi, bityo imyizerere yacu yose tuyikomora muri Bibiliya yonyine kandi tugakurikiza n’inama d’uhabwa n’umwuka w’ubuhanuzi. Precious Present truth yatangiranye umuhati wo kugirango ibagezeho ubutumwa bw’abamarayika batatu buboneka mu gitabo cy’Ibyahishuwe 14:6-12 nyuma yo gusobanukirwa neza ko isi igoswe nyamara abayituye benshi bakaba batabizi, byatubereye umutwaro ukomeye wo gushakisha uburyo bushoboka twageza ubu butumwa kuri benshi mugihe bigishoboka.
Twizera ntagushidikanya ko Imana iduhamagarira kugendera mu mucyo wayo, aho kugendera mu mucyo uhanzwe n’abantu mu by’iyoboka Mana. Tuziko Satani ashaka kurimburanwa na benshi, bityo ntashaka ko ubu butumwa bugera hanze. Ariko twizerako Uwa mutsindiye ku Musaraba mu myaka ibihumbi bibiri ishize, niwe shingiro twizeyeko ubu butumwa buzagera kuri benshi.Ningombwa ko tugira umurava wo kubutanga duhagaze mu kwizera byonyine.
Precious Present Truth Twizera ko Imana yahaye Abadivantiste b’Umunsi wa Karindwi ubutumwa bukomeye bwanyuma bwo kuburira abatuye isi bose, bityo bukaba bugomba kugezwa kuri benshi bishoboka muriki gihe dusa naho duhagaze imbere y’amarembo y’ijuru. Ni byiza rero ko hasobanurwa inzira nyakuri yo gukurikira Yesu mur’iyisi irushaho kubangamira ubu Kristu Nyakuri. Tugamije kugeza ubu butumwa kuri benshi dukoresheje uburyo bugezweho bwa Internet, ama DVDs, n’ibitabo mu ndimi z’ivugwa n’abatuye umugabane wa Africa.


text:
19/02/2017, yanditswe na Jean-Claude Mulindahabi
Ubu ni ubutumwa yatanze mu ijambo rigufi yavuze ejo kuwa Gatandatu tariki ya 18 Gashyantare 2017 mu mihango yo kwibuka umubyeyi we Kolonel Patrick Karegeya i Buruseli mu Bubiligi. Portia Karegeya yagize ati : « dukomeze kugira imico myiza, turangwe n’urukundo, no kwinjira mu nzira y’ubwiyunge nyabwo.»
Portia Karegeya akomeza agira ati : « yego urugamba rw’ubuzima rurakomeza, ariko uburyo bwiza bwo kurutsinda, ni no kubaho abantu bishimye, ntibaheranwe n’akababaro, ahubwo ibyo bakora byose bakabikorana icyizere .»
Iyo uteze amatwi ubutumwa butangwa na Portia Karegeya usanga nta nzika, nta n’urwango afitiye abamuhekuye, ahubwo asa n’ubaha isomo ry’uko ubugizi bwa nabi bukwiye guhagarara, abantu bakabana neza. Usanga ubutumwa bwe butanga icyizere ko mu banyarwanda hari abamaze kumva ko umuti w’inabi atari inabi, uhuhwo umuti w’inabi ni icyiza. Portia Karegeya, akunze gukoresha amagambo y’ituze, amahoro, koroherana, kwirinda inzika, kwirinda inzangano, akunze kwifuriza abantu gukomera mu bihe by’ibigeragezo. Akunze kwifuriza abantu kubaho mu byishimo.
Kuri uyu munsi wo kwibuka umubyeyi we, Portia Karegeya yashimiye abifatanyije n’umuryango we muri iyo mihango, ashimangira ko ubutumwa bwatanzwe n’abapadiri basomye misa, ari ubutumwa bwo kubana neza ko kandi na we yumva buri wese yabugira ubwe.
Portia Karegeya, umukobwa wa Koloneli Patrick Karegeya:


text:
Mu isi y’urukundo hagati y’abasore n’inkumi ni ibintu bisanzwe ariko burya akenshi umukobwa iyo akunda umusore by’ukuri hari igihe aba yumva ari mu gihirahiro yibaza niba koko umuhungu bakundanye atamubeshya bikamuyobera. Ibi byatumye Umubavu.com twifashisha urubuga www.aufeminin.com, tugutegurira bimwe mu bintu ushobora gushingiraho wemeza ko umuhungu agukunda kandi atagamije ubusambanyi.
Bitewe n’umusore uwo ari we, ibintu bigaragaza ukunda atagamije gusambana biratandukana cyane ko burya buri wese yinjira mu rukundo afite icyo agamije. Hari abahungu bamwe na bamwe bahura n’ibibazo mu kwerekana urukundo bifitemo kandi nyamara bakunda. Noneho se uri umukobwa ukaba ukundana n’umuhungu ubizi ko agukunda kandi akanabikubwira ariko ntubone ibimenyetso ni gute wavumbura urukundo agufitiye ugendeye ku tumenyetso tumwe na tumwe akwereka?
Dore bimwe mu bimenyetso uzagenderaho ukamenya ko umuhungu agukunda koko kandi atagenzwa no gusambana.
1. Umusore ugushyira muri gahunda ze z’ejo hazaza
Uyu muhungu ahora yihatira gukora ibikorwa bibafitiye mwembi ejo hazaza akamaro.
Niyo ntacyo murageraho, wumva mu nzozi ze harimo kuzabana na we ubuzima bwe bwose.
2. Kukugaragariza ibyishimo agusekera cyangwa akumwenyurira igihe akubonye
Umuhungu ugukunda niyo yaba ababaye, iyo akubonye kubera ko uba uri umuntu w’agaciro imbere ye no mu buzima bwe, aba yumva agiye kugutura agahinda ke akaruhuka kuko aba yizeye ko umutwaro afite ugiye kuwumwakira. Ni kimwe n’iyo yishimye, ahora yumva ashaka kugusangiza ibyishimo bye bya buri munsi ndetse bya buri mwanya.
3. Kukubaha agucira bugufi yagukorera ikosa akagira ishyaka ryo kugusaba imbabazi vuba kandi aciye bugufi , n’igihe ari wowe kandi wamukoshereje, iyo umusabye imbabazi ubikuye ku mutima arakumva akaziguha kandi akakugira n’inama ku buryo wazajya wirinda amakosa.
4. Umusore ukunda kuguha impano zisanzwe zidahanitse kandi n’igihe runaka kitateguwe, nta mpamvu aziguhereye,nta kintu kidasanzwe wabaye
Izi mpano si izihanitse kuko akantu kose uhawe n’uwo ukunda kandi nawe agukunda wumva ari impano.
5.Umusore ukunda kukwitegereza iyo muri kumwe
Umuhungu ugukunda uzasanga akunda kukureba, aguhozaho ijisho, akantu kose ukoze niyo waba uzi ko atakubonye uzisanga yakubonye kare kandi neza, niho nusitara gahoro cyane uzumva yakubwiye ngo komera, niwitsamura cyangwa ukajya kwitsamura bikanga azahita akubwira ngo urakire, nimuvugana utishimye utari wabimubwira uzumva ahise akubaza ngo umeze ute cyangwa ngo uravuga nk’utameze neza,…
6. Umusore ukwisanzuraho kugeza ubwo akubwira amateka y’ubuzima bwe atandukanye ndetse akihatira kukubaza amateka yawe yose
Uyu musore uzasanga ashaka kumenyana n’abo mu muryango wawe ndetse n’amateka yawe ya kera. Ibyo uzamubwira waciyemo bibabaje uzajya wumva bimubabaje n’ubwo byashize azajya akwihanganisha kandi ubyumve ko abikuye ku mutima koko.
7. Kugukundira uko uri kose
Umuhungu wagukunze akagera n’igihe agusaba urukundo ni uko uba waramunyuze mu by’ukuri. Igihe rero muzamarana igihe kirekire mukundana agakomeza kukubwira ko umunyura, akwishimira kandi agakomeza kukubaha nk’uko byatangiye.
Abakundana bemerana ingeso buri umwe afite iyo ntacyo zibangamiraho urukundo rwabo, ariko nabwo abakundana barafashanya mu buryo butandukanye harimo gutozanya imico myiza no kwigishanya kureka utugeso tumwe na tumwe tubangamira ubuzima bwa buri munsi bakatureka.
8. Kumva agufitiye ishema
Umuhungu ugukunda aterwa ishema na we, niho uzabona igihe mugendana agufata akaboko, ari nk’umurinzi wawe. Iki ni kimwe mu bimenyetso by’ingenzi bikoreshwa igihe abakundana bari kugendana. Iyo umuhungu agukunda aba yumva yanabyereka buri wese ko mukundana, aba yumva nta banga ririmo ko mukundana.
9. Kukwifungurira wese
Umuhungu utagira icyo aguhisha ndetse n’amakosa ye. Yewe n’iyo yagukoreye amakosa wowe ntuhite uyabona we aragutanga akayakwibwirira kandi akayagusabira imbabazi.
10. Uritondere abahungu bafite akarimi karyoshye kandi gashyushye
Ntibyoroha kwirengagiza amagambo aryoheye amatwi ariko ayo magambo akenshi aba yuzuye uburyarya. Amagambo akenshi arabeshya niyo mpamvu ari byiza cyane kugendera ku bikorwa n’imyitwarire bigaragara.
Hari abahungu batabarika bigarurira abakobwa bakoresheje utugambo turyoshye kandi mu mitima yabo bafite izindi nyungu bagendereye bashaka kugeraho zitandukanye n’urukundo rw’ukuri.
Alice UMWALI/Umubavu.com


text:
NKUKO MUSANZWE MUZIKO RWANDAPAPARAZZI TUBAGEZAHO UDUSHYA N’ UDUKORYO TUBA TWARARANZE WEEKEND UYU NIWO MWANYA WANYU NGO MWIREBERE UTU DUSHYA TUDASANZWE TUBA TWAGIYE TUBERA AHANTU HENSHI HATANDUKANYE KU ISI AHO TWAVUGA NK’ IWACU MU RWANDA MUBIHUGU BY’ ABATURANYI NDETSE NO HANZE Y’ U RWANDA .
DUTANGIYE UDUSHYA N’ UDUKORYO TWARANZE WEEKEND TWO KURIKI CYUMWERU TALIKI YA 21 TURAZA KUBAGEZAHO BYINSHI BIDASANZWE AHO UMUHANZI DIAMOND UKOMOKA MUGIHUGU CYA TANZANIA AGEZE I KIGALI IBINTU BYARAHAGAZE ABANTU BAKWIRA IMIHANDA BIFUZA KUMUREBA NDETSE NO KWIFOTOZANYA NAWE .
MU GIHUGU CYA ABATURANYE CYA UGANDA UMUGABO N’ UMUGORE BAKOZE AGASHYA GUSA BAMWE MUBABIBONYE BAKABA BAHAMYA KO UMUGABO YARARI KUMURONGORERA UMUKUNZI WE MU MAZI IBINTU BYATANZE ISURA MBI KUMPANDE ZOMBI .
DUKOMEJE N’ UDUSHYA TUDASANZWE TWARANZE WEEKEND MURIYI MINSI YASHIZE UMUKOBWA WACIYE IBINTU KUBERA AMAFOTO AKURURA ABAGABO AKUNDA GUSHYIRA KURI KONTE YE YA INSTAGRAM SHADBOO YAKOZE AGASHYA YEREKA ABASORE IBIBERO BYE NDETSE N’ AMABEREYEBENSHI BAGWA MUKANTU DORE YONGEYE KWEREKANA TATOU NSHYA YISHYIZE KUMUBIRI WE INYUMA MU MUGONGO .
UMUKOBWA WAVUZWEHO GUKUNDANA NA NIZZO KABOSS SACHA KURUBU ARABARIZWA MUGIHUGU CYA DUBAI AHO AKOMEJE KUJYENDA ASHYIRA HANZE AMAFOTO ADASANZWE BENSHI BAHAMYA KO AFITE ICYO AGENDEREYE KUBERA AYA MAFOTO AGARAGAZA BIMWE MUBICE BY BY’ IBANGA BIRIMO AMABEREYE YE , IBIBERO BYE AMAGURU YE NDETSE NIBINDI BITAGAKWIYE KUREBWA NA BURI UMWE KERETSE UZAMWAMBIKA IMPETA .
DORE URUTONDE RW’ BAMWE MUBAKOBWA BASIGAYE BAKUNZWE KURI INSTAGRAM KUBERA AMAFOTO AGARAGAZA UBWIZA BWABO NDETSE N’ IMITERERE YEBO YISHIMIRWA NA BURI MUSORE WESE UMUKUBISE AMASO KURI INSTAGRAM AGAHITA AKANDA FOLLOW KUBERA IFOTO YUNO MUKOBWA .
DORE ANDI MAFOTO ATANDUKANYE YAGIYE ABICA BIGACIKA KURI INSTAGRAM AYA MAFOTO HAKABA HARIMO AYA ABANYARWANDAKAZI BAKUNZWE NDETSE NABANDI BANTU BATANDUKANYE BAFITE ICYO BAZIHO MURUHANZO RWA MUZIKA NYARWANDA HIRYA NO HINO .
BAMWE MUBANYAMIDERI BATANDUKANYE BAGIYE NABO BASHYIRA HANZE AMAFOTO YABO AGARAGAZA UBURANGA BWABO MU MWAMBARO WA BIKINI DORE KO KURUBU USIGAYE UHARAWE BIDASANZWE N’ ABAKOBWA AHO BABA BIFUZA KWEREKA ABASORE UMUBIRI WABO MUBURYO BWO KUBATERA IRARI RIKOMEYE .
DUKOMEJE N’ UDUSHYA N’ UDUKORYO HANZE Y’ U RWANDA UMUGABO UMWE WO MURI NIGERIA YATUNGUYE BENSHI NYUMA YUKO AGIYE KURONGORA UMUGORE UTAGIRA UKO KANDI BOSE BAKABA BABYIBUSHYE KURUBYO BUDASANZWE
UGANDA UMUGABO YAKOZE AGASHYA AFATWA ARIMO KUJOMBA INTOKI MUGITSINA CY’ INDAYA BENSHI BIBAZA IBYABO BIRAYOBERANA
MU GIHUGU CYA UGANDA MU GITARAMO RWAGATI BENSHI BATUNGUWE NO KUBONA IMBYINO ZABAKOBWA BAHAKOMOKA BENSHI BIFATA KUMASO BITEWE NIBYO BIKORA KURI STAGE
AMAFOTO Y’ ABAGORE BABYIBUSHYE BAMBAYE UBUSA AKOMEJE KUJYENDA ASAKARA KURI INTERNET AKOMEJE KUJYENDA YIBAZWAHO NA BENSHI BITEWE NUKO BAMBAYE
REBA ANDI MAFOTO ATANDUKANYE YARANZE UDUSHYA TWA WEEKEND MURIKI CYUMWERU HABA KUMBUGA ZITANDUKANYE NKA FACEBOOK NDETSE NAHANDI KUMBUGA NKORANYAMBAGA
Posted By:Kawera Ronald & ALex Masha@ Rwandapaparazzi.rw
921,650 total views, 950 views today


text:
Umugabo wanjye tumaze imyaka irindwi tubana, natangiye kumuca inyuma mu myaka ibiri ishize bitewe n’impamvu nyinshi, zirimo kutabasha kunshimisha no kwiruka mu bakobwa bakiri bato.
Kubera ukuntu nari maze kumufata inshuro zirenga eshatu yasohokanye n’udukobwa byatumye nanjye mfata icyemezo cyo gukundana n’umusore wari umaze iminsi anyirukaho ansaba urukundo.
Mu by’ukuri sindi indaya ariko uwo musore twarakundanye cyane urukundo rwacu rusa nk’aho nta cyerekezo rufite ari urwo kwishimisha gusa.(...)
Umugabo wanjye tumaze imyaka irindwi tubana, natangiye kumuca inyuma mu myaka ibiri ishize bitewe n’impamvu nyinshi, zirimo kutabasha kunshimisha no kwiruka mu bakobwa bakiri bato.
Kubera ukuntu nari maze kumufata inshuro zirenga eshatu yasohokanye n’udukobwa byatumye nanjye mfata icyemezo cyo gukundana n’umusore wari umaze iminsi anyirukaho ansaba urukundo.
Mu by’ukuri sindi indaya ariko uwo musore twarakundanye cyane urukundo rwacu rusa nk’aho nta cyerekezo rufite ari urwo kwishimisha gusa.
Twari tumaze igihe dukunda gusohokana tukagenda mu gitondo tukitemberera tukarya ubuzima, nimugoroba tugataha ku buryo umugabo wanjye atarabukwa.
Mu cyumweru gishize nibwo twasohokanye ahantu, turagenda turarya, turanywa, turangije dufata icyumba turaryama turaruhuka, nimugoroba mbere yo gutaha mbanza kujya kwiyuhagira. Nkisohoka nibwo nakubitanye n’umuturanyi nkenyereye igitenge mu mabere bigaragara ko mbyutse ambonye akubitwa n’inkuba ambaza icyo ndi gukora aho, mu gihe ngishaka ibyo mubeshya wa musore dukundana aba arasohotse nawe yiyambariye agakabutura gato. Nahise mpagarara mera nk’ipoto. Uwo muturanyi yahise yumirwa arigendera, ariko ngize amahirwe ntiyabibwira umugabo kandi ni inshuti ye bajya basangira agacupa.
Ariko nyuma yaho uwo muturanyi yaje mu rugo asanga arinjye uhari njyenyine arambwira ngo ngomba kwemera kuzaryamana nawe kugira ngo atazabivuga.
Ubu yampaye umunsi tugomba kuzahurira aho hantu yatubonye, ngo azahansange niteguye ko turyamana ngo naho ubundi ninanga azahita abivuga.
Ubu ndi kwibaza niba nzamwemerera tukaryamana kugira ngo atamvamo, cyangwa niba nzemera gusenya kuko amvuyemo urugo rwanjye rwahita rusenyuka.
Yanditswe na Bakunzi Emile Muhabura.rw
TURABAKUNDA CYANE KUBERA AMAKURUMEZA MUTUGEZAHO
yewe ntago uwo arumuti biganirize umugabo wawe guhera uyumunsi mutate umwanzuro mwembi naho ubundi???????!
Inama nakugira nuko wabwira umugabo wawe ibibazovyose ufise hama muvane ujye gukora uburaya atawe wikanga!
Ndumiwe mbese mwagarukiye aho ko Ibihembo byibyaha ari urupfu!hakanira satani kandi usenge ntuzongere
MBEGA UBUSAMBANYI BUKABIJE, MWAKWIHANNYE MUKUBAKA INGO ZANYU KOKO. NGO UMUGABO NTIYAGUSHIMISHAGA?WABWIWE N’IKI KO ATAGUSHIMISHAGA NIBA UTARI USANZWE UJYA AHANDI? ESE UBUNDI NI ICYI CYATUMYE UMUGABO WAWE AGUCA INYUMA?UBWO INTANDARO NTIYABA ARI WOWE WABIMUTEYE? INAMA NAGUHA VA MURI UWO MUKINO URIMO WUBAHE UMUGABO WAWE KDI UMWUBAHISHE UREKE KWIKOZA ISONI NO KUGAYISHA UMUGABO WAWE MURI IZO NSORE SORE. UWO MUTURANYI MUHAKANIRE NASHAKA AZABIVUGE, NTACYO BIZAGUTWARA IMANA IZAGUSHYIGIRA. VA MU BYAHA, REKA IBYAHA WIZERE IMANA GUSA.


text:
MU RWANDA HABAYEHO IMIRONGO IBIRI GUSA YA POLITIKIi : Uwa LUNARI n’uwa MDR-Parmehutu !
Parution: Friday 4 October 2013, 15:50
Par:Edmond Munyangaju
GUHUZA AMASHYAKA YA “OPPOSITION” NYARWANDA NI NKO KUBAKA UMUNARA WA BABEL !
Maze iminsi mbona kuri izi mbuga abantu basaba bashimitse ko amashyaka ya “opposition” nyarwanda yakwiyunga agafatanyiriza hamwe guhindura ubutegetsi mu Rwanda. Ababivuga babiterwa n’uko bumva byahuriza hamwe ingufu ubu zitataniye mu mashyaka anyuranye atavuga rumwe n’ubutegetsi bwa FPR. Ni icyifuzo cyiza. Gusa ndagira ngo turebere hamwe ireme ry’iki gitekerezo n’ingaruka zacyo. Mu buzima, hari ubwo umuntu yiyungura inama yumva ari nziza, akayishyira mu bikorwa, agatungurwa n’uko ibyaye ingaruka zinyuranye cyane n’izo yatekerezaga. Umuhanzi Nkurunziza yaracuranze ati“bavuga ko amata aryoha ubuki bukarusha, ariko mu busore hari ikibisumba: kurebana akana ko mu jisho n’umugeni. Iyaba bitaherukwaga na sinamenye”. Koko rero hari ubwo imishinga yacu tuyirebera mu ntangiro, tukabona byose bishashagirana. Aba ari igihe cy’akana ko mu jisho. Gusa kuko ubuzima bugira ayabwo, hari ubwo byose birangirira muri “sinamenye”. Ibi mu buzima birashyika kenshi. Muri politiki na ho ni uko. Ni yo mpamvu burya kuyikora ari ubugenge nyabugenge. Kugira ngo twumve akamaro cyangwa ingorane zo kwishyira hamwe, dutangire tureba abajya muri politiki ari bantu ki.
1. Kuki abantu bajya muri politiki?
Icya mbere ngira ngo tubanze duhigike ni ya mareshyamugeni ngo umuntu WESE wiyemeza gukora politiki abiterwa no gushaka kwitangira abandi. Ubushakashatsi bwose bwerekana ko iki ari ikinyoma. Ikimenyimenyi ni uko benshi mu bavuga ko bajyanywe muri politiki no kwitangira abandi, usanga mu buzima busanzwe wenda atari na ba bantu babangukirwa no gufasha. Ugasanga mu buzima bwabo batarafungurira umushonji n’umwe, batazi icyo kurera imfubyi ari cyo, n’ibindi. Ubushakashatsi rero bwo bwerekana ko kenshi abantu bajyanwa muri politiki n’impamvu ebyiri. Gushaka ubutegetsi (power seeking) no kurwanira ishyaka ibitekerezo byabo (policy seeking). Muri make rero, ujya muri politiki aba abifitemo inyungu. Ushaka ubutegetsi aba ashaka ibyubahiro, amakuzo, ubukire n’ibindi bijyana na bwo. Urwanira ibitekerezo aba yumva igihugu hari uburyo kigomba kuyoborwamo. Iyo abigezeho, na we yumva bimuhaye agaciro imbere y’umutimanama we n’imbere y’abandi.
Kuba abantu bajyanwa muri politiki no gushaka ziriya nyungu zombi dusobanuye, hari uwabyita inenge. Si byo. Ahubwo ni byiza. Umunyapolitiki ubyemera aba ari inyangamugayo kandi avugisha ukuri. Aba ari n’umugabo. Hari abashima ubabeshya ko ngo nta nyungu akurikiye. Rubanda irashukika. Ubwabyo ni ikibazo kujya mu bintu bitagira inyungu. Gusa rero inyungu ziri kwinshi. Ntituzigarukirize ku mafaranga n’ubukungu nk’uko bamwe babikora. Burya n’ugiye kwiha Imana muri wa muryango w’ababikira bita ku ndembe, haba hari inyungu akurikiye: umukiro wa roho n’ubugingo bw’iteka. Umunyapolitiki uvuga ko nta nyungu akurikiye, iyo atari umubeshyi aba ari indindagire. Hari na none uwambaza ati “none se uwo muntu ukurikiranye inyungu ze yagirira ate igihugu n’abaturage akamaro?”. Iyo ashaka ubutegetsi, yita ku byo abaturage bifuza kuko ni bo ba nyirabwo. Na bo rero bamuhundagazaho amajwi. Mbese ni mpa nguhe. Iyo arwanira ibitekerezo, akora uko ashoboye ngo yumvishe abaturage agaciro kabyo, bamuhe amajwi, abishyire mu bikorwa. Ng’uko uko umunyapolitiki ukurikiye inyungu bwite ahindukira akagirira abaturage akamaro.
2. Abanyapolitiki bacu wabashyira mu kihe cyiciro?
Ukuri ntikwica umutumirano, reka mbivuge, nta na hamwe. Ingorane u Rwanda rwahuye na yo ni uko rwagize abanyapolitiki badakurikiranye inyungu. Biragoye kumenya icyo bakurikiranye, ariko nshidikanya niba bo baba bakizi. Muti gute ? Duhereye ku kurwanira ibitekerezo, biragoye kumenya umurongo w’abanyapolitiki b’abanyarwanda. Umurongo wa politiki ntituwitiranye n’izina ry’ishyaka. Umurongo wa politiki ni ukugira ibitekerezo kandi abaturage bagasobanurirwa uburyo byahindura imibereho yabo. Reka ntange urugero.
Tumaze imyaka irenga 20 dufite ishyaka ryitwa PSD, ngo riharanira imibereho myiza y’abaturage. Jya rero mu giturage ubaze umuturage niba arizi. Umubaze niba yaritora n’icyo aritezeho. Ese ni abanyarwanda bangahe bazi icyo PSD yabazanira kitazanwa na FPR, PDC cyangwa PDI?. Muri politiki, umurongo w’ishyaka iyo utazwi n’abaturage (ntitwitiranye kuwumenya no kuwibonamo) uba ntawo. Ikindi kiranga umurongo uhamye w’ibitekerezo, ni ukuba uruhererekane hagati y’ibisekuru. Abiyita ibigugu muri politiki yacu mbanenga kuba nta babyiruka babagwa mu ntege. Byari kuba iyo bagira umurongo w’ibitekerezo uzwi. Bitabaye, biragoye kubajya inyuma utazi aho bagana.
Ushingiye kuri ibi, wasanga u Rwanda kugeza ubu rwaragize imirongo ibiri ya politiki: uwa Runari (UNAR) n’uwa MDR Parmehutu. Twazabigenera akanya tugasesengura iyo mirongo yombi, aho itandukaniye n’aho ishingiye. Gusa tutagiye kure, reka ntange ibimenyetso bitatu.
Iyo uvuze Runari cyangwa MDR, abantu bahita bakubita agatima ku bitekerezo n’imiterere y’ubutegetsi mbere yo kwibuka umuyobozi (Leader) runaka. Abenshi mu babyiruka ubu ushobora gusanga batanibuka abayashinze n’abayayoboye, ariko icyo yarwaniraga cyo barakizi. Iki ni ikimenyetso cy’uko muri ayo mashyaka ibitekerezo byarushaga agaciro amazina y’abayobozi. Iki ni icya mbere kiranga umurongo uhamye wa politiki.
Icya kabiri ni uko, ukoze ubushakashatsi, watungurwa n’uko abato babyiruka basobanukiwe na Runari cyangwa MDR kurusha uko basobanukiwe na PDC kandi ari yo yo muri iki gihe. Icyo ni ikimenyetso cya kabiri.
Icya gatatu ni uko ibitekerezo by’aya mashyaka byambukiranyije ibisekuru (générations). Ibya Lunari biracyariho muri FPR nyuma y’imyaka 50. Ibya MDR na byo ntaho byagiye. N’ubwo ubu nta shyaka ribihagarariye cyangwa ribyiyitirira, biraho bituje. Ikibigaragaza ni uko FPR, mu mikorere yayo, ni byo ihora yikanga, ikabihoza muri “target”. Muzarebe iyo ivuga ibya kamarampaka, rubanda nyamwinshi, ubwigenge n’ibindi byubatswe na MDR, icika ururondogoro.
Dore ikindi gitangaje abantu batitayeho. Nyuma ya jenoside, ishyaka twari twiteze ko risenywa imbere y’amategeko ni MRND, kuko yaregwaga jenoside. Nyamara si ko byagenze. FPR yihutiye gusenya MDR kuko izi ko ari yo ifite umurongo n’ibitekerezo bikomeye bishobora kuzayigora. MRND n’ubwo ubu idahari mu Rwanda, nyamara yo ntiyigeze iregwa mu mategeko ngo iseswe nk’ishyaka. Biratangaje. Ushaka rero kureba ingufu z’ibitekerezo bya MDR azarebe uburyo FPR-Inkotanyi ikora ibyikandga. ihora ibyikanga. Ngo ntawe utinya ijoro atinya icyo barihuriyemo.Twibutse ko FPR yatangiye yitwa RANU cg UNAR mu gifaransa.
3.Itandukaniro hagati yo gushaka ubutegetsi no gushaka imyanya.
Ni byiza gutandukanya ibi bintu byombi. Umunyapolitiki ushaka ubutegetsi aba afite umurongo n’icyerekezo. Ushaka akanya aba ari umucanshuro. Ushaka ubutegetsi, agira umurongo wa politiki, agaharanira kuwumvisha abaturage ngo nibamutora awushyire mu bikorwa. Ushaka akanya, nta bitekerezo nta n’umurongo. Icyo apfa ni akanya. Akenshi, yisunga abafite ibitekerezo n’umurongo ngo arebe ko bamusagurira. Ngiyo indangagaciro ya byinshi mu byiyita amashyaka biri mu Rwanda muri iki gihe . Kuko nta murongo w’ibitekerezo, bahisemo kwiturira mu ibaba rya FPR, ngo amahanga abone ko ubutegetsi buhuriweho n’amashyaka menshi. FPR na yo yabemereye kutarisha ikiyiko, ahubwo ikajya irisha ikanya ngo hagire utuvungukira dutakara na bo bagire icyo bacyura. Iyi ndwara ariko ushishoje wayisanga no muri opposition.
- Amashyaka ya “hobe ibyansize” na “twihangire imirimo”.
Iyo abantu bageze mu buhungiro, ikibazo cya mbere bagira ni icyo kwakira imibereho mishya. Abakiri bato bo biraborohera kuko baba bakiyubaka. Abakuzeho gato, bahura n’ikibazo cyo kwibona muri sosiyete itabaha icyubahiro n’umwanya bari bamenyereye. Reba rero umuntu wari minisitiri cyangwa Jenerali akibona muri ka kumba bacumbikiramo impunzi, yakwaka akazi bakamuha ako kwakira abinjira (réceptioniste) mu nzu y’abasaza cyangwa gucunga umutekano mu isoko. Yatambuka agasanga ntawe umwitayeho kandi yari amenyeye kuramukanywa ibyubahiro. Munyumve neza nta kazi nsuzuguye. Gusa imyumvire yacu ya kinyarwanda n’uko twumva ibyubahiro biradukurikirana. Aha rero ni hamwe haturuka imisusire y’amashyaka yacu. Hari ayo umuntu yakwita “Hobe ibyansize” cyangwa “Twihangire Imirimo”. Ni ishyaka nshinga ngo ntibagirana kandi narigeze gukomera. Mba nteganya ko rimwe mu mwaka BBC izampamagara mu kiganiro mpaka, rimwe mu myaka ibiri tugakora inama, ubundi tugatanga itangazo kuri internet. Ibikorwa bya politiki bikagarukira aho. Iyo izina ryanjye barivuze nka rimwe mu mezi atandatu, numva nanjye nkiri mu ruhando ngo rwa politiki. Ubishidikanya, afate ishyaka rimaze imyaka nk’ 10 rivutse, arebe ibikorwa bya politiki rikora mu mwaka cyangwa ryakoze muri iyo myaka. Nanyomoza nzamushima. Amashyaka nk’aya ntaba agamije kurwanira ubutegetsi cyangwa se kurwanira ibitekerezo. Cyakoze rimwe na rimwe iyo akanya kabonetse ntakitesha. Ngiyo impamvu hari abarangiriza mu Rwanda kwihesha agaciro kandi nyamara batahwemaga gutuka FPR. N’abayituka ubu, ibemereye akanya, hari abarenze umwe bamanuka batakirwambaye.
Kera mu bayahudi, abanyapolitiki b’ukuri bari Abahanuzi. Umuhanuzi rero yagombaga kuba ari umuntu usanzwe yitunze. Impamvu kwari ukugira ngo hatazagira umucyurira ko yaje gushaka amaramuko. Umunsi umwe rero, Amasiya, umusaherezabitambo w’i Beteli, yigeze gushaka kubicyurira umuhanuzi Amosi. Amosi yahagaze yemye ati“mfite amasambu yanjye n’amatungo ahagije. Gusa Uhoraho yarambwiye ati bisige ujye guhanura. Ariko nari nitunze” (Am 7,14-15).
Ese ye, abanyapolitiki bacu mu buhungiro, ni bangahe bashobora gutanga igisubizo nk’iki hagize ubacyurira? Ni yo mpamvu FPR na yo ibihoza ku munwa, ibacyurira gushaka amaramuko. Opposition y’ukuri izatangira umunsi twagize abanyapolitiki bashobora nkwishongora nka Amosi, bati“twari twitunze, dufite akazi aka n’aka, dufite umwuga uyu n’uyu, ariko twarabiretse kuko twiyumvisemo umuhamagaro wo gukora politiki”. Aha rero ni ho hari ibanga ryo guhuza amashyaka ya opposition.
5. Guhuza amashyaka ya opposition ni nko kubaka umunara wa Babel.
Muri politiki, hari ibintu bibiri bituma amashyaka yishyira hamwe. Ni bya bindi n’ubundi navuze: gushaka ubutegetsi no kurwanira ibitekerezo.
Duhere ku mashyaka ashaka ubutegetsi. Ayangaya akunze kwishyira hamwe mu gihe cy’amatora. Ashobora kubikora mbere cyangwa nyuma ho gato. Mbere y’amatora, aba agira ngo adatatanya amajwi ahubwo ayakusanye ashobore kwegukana imyanya ihagije. Nyuma y’amatora, haba hari iryatsinze ariko ridafite amajwi ahagije ngo ritegeke ryonyine. Rishaka irindi byiyunga. Iri rishakisha irindi rito, rinyotewe ubutegetsi, ariko ridafite umurongo w’ibitekerezo ukomeye, kugirango ritazarigora mu guhitamo ibikorwa bya leta. Iyi ni inzira ya mbere opposition nyarwanda yakwihurizamo. Opozisiyo ishatse kujya mu matora, byaba byiza kwegeranya imbaraga. Bitabaye ibyo, kwiyunga wasanga ntacyo byunguye cyane.
Mu buryo bwa kabiri, amashyaka arwanira umurongo w’ibitekerezo yo ashobora kwiyunga igihe icyo ari cyo cyose. Iyo abonye imirongo n’icyerekezo bijya hamwe, hari ubwo ahitamo gukorera hamwe kuko aba yegeranye mu myumvire. Iki rero ni cyo kibuze mu mashyaka ya opposition nyarwanda. Twatangiye tureba uburyo umurongo wayo wa politiki udasobanutse, amwe ndetse akaba atanawugira. Iyo rero abantu bavuga kwishyira hamwe, baba birengagije ko abishyira hamwe bagomba kuba hari ibyo bahuje.
Kugeza ubu, ikigaragara amashyaka ya opposition ahuriyeho ni ubushake bwo gutsinsura ubutegetsi bwa FPR.Gusa rero muri politiki ubushake bwo guhindura ubutegetsi ntibuhagije ngo abantu bishyire hamwe.Igikomeye ni icyo buri wese yumva yabusimbuza n’uburyo yabigeraho. Gukuraho ubutegetsi bwa FPR, ukabusimbuza Repubulika ishingiye ku mahame ya demokarasi, undi akabusimbuza ingoma ya ubwami(monarchie), ni imishinga ibiri inyuranye kuri byinshi.
Igikomeye kurushaho, ni uko hari n’amashyaka atari make agarukira kuri iyo ntambwe ya mbere: guhirika FPR. Ibindi ntubabaze. Byaragaragaye kenshi aho abantu barwanya ubutegetsi, bakabukuraho, nyuma bakayoberwa icyo babusimbuza, ugasanga ntaho bavuye ntaho bagiye. Muzitegereze Kongo nyuma ya Mobutu, Iraki nyuma ya Sadam, Misiri nyuma ya Mubarak n’ahandi.
Ikibazo cy’ukuri opposition nyarwanda ifite si amashyaka menshi cyangwa make. Yego ngo uburo bwinshi ntibugira umusururu, ariko na none ngo ingabo nyinshi ni izongeranya. Ikibazo cy’ukuri ni amashyaka (make cyangwa menshi) ariho ku izina, atagize icyo yunguye usibye gutera icyugazi no gutuma abatabizi bibeshya ngo hari ababitubereyemo, kandi byahe byo kajya! Ikibazo cy’ukuri ni amashyaka (make cyangwa menshi) adafite umurongo wa politiki, muri make atagize icyo amaze.
Hari umunyapolitiki wigeze gucyurira undi, ati: “nemera ko igihugu gikwiye kuyoborwa n’impaka z’ibitekerezo. Ikibazo gusa ni uko n’abadafite ibitekerezo bashaka gutera impaka”. Yarasaze agwa ku ijambo. Abashaka rero guhuza opposition nyarwanda nabagira inama yo kubanza kuyirema. Niba babona ihari, nabagira inama yo kuyicira (kuyikonorera) nk’uko bicira ikawa kuko yuzuye ibyonnyi. Ikibazo si uguhuza amashyaka menshi ya opposition, ikibazo ni ukumenya wahuza ayahe. Hari arenze rimwe azagira akamaro umunsi yasenyutse.
Umwanzuro wo kwisegura.
Ndabizi ko hari uri buntere ibuye ngo nakoze ishyano mvuga ko hari amashyaka ya opposition nyarwanda y’imburamumaro. Hari uwandenganya ngo nsuzuguye abanyapolitiki b’inararibonye kandi basaziye mu mwuga. Mbere yo kwihutira kuntera ibuye, banza unsubize iri hurizo: uburyo FPR yafashe ubutegetsi n’uburyo ibutengamayeho imyaka 19, nyamara idashyigikiwe n’abaturage, kandi ngo dufite inararibonye muri politiki n’amashyaka anigana. Nurangiza, ndatega umutwe. Ntuntere ibuye gusa, ahubwo ndemera ufate n’intosho.Umunyapolitiki Machiavel ni we wanditse ati “ibiriho n’ibyakagombye kubaho birahabanye cyane, ku buryo umuntu wirengagiza ibiriho aba agana ahabi (la distance entre la réalité et l’idéal est tellement grande que celui qui ferme les yeux sur ce qui est, apprends plutôt sa perte que sa survie). Ukuri nguko. Kurarura, ariko guca mu ziko ntigushye.
Edmond Munyangaju.
BIRACYAZA….


text:
Iyo dusukura umubiri wacu, hari ibice tugomba kwitondera , Kubisukura cyangwa kubifata nabi bishobora kudutera uburwayi bukomeye. ntawakirengagiza ko ugutwi ari kimwe mu bidufatiye runini. ibi ni ibyo utagomba gukora ndetse n’uburyo bwiza wasukura ugutwi kwawe.
Iyo dusukura umubiri wacu, hari ibice tugomba kwitondera , Kubisukura cyangwa kubifata nabi bishobora kudutera uburwayi bukomeye. ntawakirengagiza ko ugutwi ari kimwe mu bidufatiye runini. ibi ni ibyo utagomba gukora ndetse n’uburyo bwiza wasukura ugutwi kwawe.
itondere uko ukoresha uduti tuzengurukijweho ipamba
Turiya duti dushobora kwangiza ugutwi, iyo tutitondewe ugutwi gushobora kubabuka, cyangwa ingoma y’ugutwi igatoboka. bisaba kudukoresha witonze cyane.
Umuziki usakuza cyane muri ecouteurs
Gucuranga cyane umuziki muri ecouteurs
Ni impamvu nyamukuru yo gupfa kw’amatwi
Ubushakashatsi bwakozwe n’ikigo “the National Institute on Deafness” muri Amerika bwagaragaje ko Abanyamerika 15% bari hagati y’imyaka 20 na 69 batakaje kumva kwabo, biturutse ku rusaku rukabije. Ubundi bushakashatsi bwakozwe na “the Indian Journal of Otology”n’ahandi henshi, bugaragaza ko gucurangira cyane umuziki muri ecouteurs ari impamvu nyamukuru yo gupfa kw’amatwi umuntu ntiyongere kumva neza. Rosenfeld yavuze ko igihe abo muri kumwe bumva umuziki urimo kumvira muri ecouteurs, uba urimo gucuranga cyane bikabije.
Kwinjiza urutoki mu gutwi
Inzara zawe zishobora kugira mikorobe nyinshi zakwanduza ugutwi
Uretse kwangiza umuyoboro ujyana amajwi no kwinjiza ubukurugutwa mu gutwi mo imbere, kwinjiza urutoki mu gutwi ni ikosa. kubera ko inzara zawe zishobora kugira mikorobe nyinshi zakwanduza ugutwi. Ibi biba cyane cyane iyo urwaye diyabete cyangwa uri hafi kuyirwara.
Kwitondera uko utobora ugutwi ku bashaka gushyiraho amaherena
Igihe ukeneye gutobora amatwi, wajya kureba muganga ufite ibikoresho byabugenewe Si byiza kwipfumura ugutwi kwawe, cyangwa ngo ureke undi muntu utari umuganga abigukorere. Igihe ubikeneye, wajya kureba muganga ufite ibikoresho byabugenewe akagufasha.
Kutajya kwa muganga igihe ubabara ugutwi cyangwa utumva neza
Igihe wumva amatwi afite ikibazo ihutire kureba muganga
Mu buryo bumwe, gutakaza kumva ni nko gutakaza umusatsi. Icyo utakaje kiba gitakaye burundu. Igihe wumvise ibintu bisakuza cyane mu matwi cyangwa se atumva, ni ngombwa kugana muganga. Ikindi cyatuma ugana muganga,ni igihe uribwa mu gutwi.
Uko amatwi akuriye si ko aba afite ikibazo. Umusaya, amenyo, n’umuhogo bihuriye kumitsi imwe ku buryo ikigize ikibazo muri byo, wakeka ko ari uburibwe bw’ugutwi. Niba rero ufite uburibwe budasanzwe, bukarenga umunsi umwe, ugomba kujya kwa muganga. akareba ikibazo gihari.
Guhata ibintu mu gutwi
Nk’uko bitangazwa na Rosenfeld, bamwe bakunda gushima cyangwa gukuba mu matwi yabo no kwinjizamo ibyo babonye byose. Ibintu byose bisa nk’aho bikanyaraye, cyangwa bikomeye ntibigomba kwinjizwa mu gutwi, kuko bishobora kugukomeretsa cyangwa bikinjiza ubukurugutwa mo imbere bikaba byatera uburwayi cyangwa uburibwe.
Ntukwiye gukoresha ibiti cyangwa ibindi ibikoresho byakangiza ugutwi.
yanditswe ana; NIYIRORA Christian
Ibitekerezo
Murakoze cyane.. Kanda hano umusubize
Ninamazidufashamurakoze! Kanda hano umusubize
Mugize neza kuduhugura,ubu bumenyi ni ingenzi rwose. Kanda hano umusubize


text:
Akiri muto Nsengiyumva Alphonse w’imyaka 30 y’amavuko yari afite inzozi zo kuzagera kure mu bijyanye no gutwara ubwato, cyane ko avuka hafi y’ikiyaga cya Kivu mu Murenge wa Bwishyura,u Karere ka Karongi aho benshi bo mu muryango we kugera ku gisekuru cya gatatu ari abasare.
Afite imyaka 14 ababyeyi be bamutumaga mu bice bitandukanye, kandi nta yindi nzira yagombaga kunyuramo keretse hagati mu Kiyaga cya Kivu, byatumye amenya gutwara ubwato bwa gakondo akiri muto. Kuri ubu ni capiteni w’ubwato bugezweho bwitwa ‘Iriza’ bukorera muri iki kiyaga.
Mu kiganiro yagiranye na IGIHE, yavuze ko yishimira urwego agezeho. Ati “Mfite imyaka 14 ababyeyi bantumaga kuzana amata ku Kirwa aho twari dufite inka, iyo nagarukaga nanyuraga kuri Hotel[…] nkahasanga abantu bashaka gutembera mu mazi nkabatembereza.”
Akomeza avuga ko yakomeje atyo kugeza ubwo yarangije amashuri abanza akajya mu yisumbuye amaze kuba inzobere mu gutwara ubwato no kumenyekana mu gace k’iwabo, dore ko yanatwaraga ba mukerarugendo.
Amafaranga yakuye mu gutwara ubwato yatumye yiyishyurira Kaminuza
Nsengiyumva akomeza agira ati “Nageze aho noneho menya gutwara ubwato bukoresha moteri,nkajya ntwara ba mukerarugendo baje gutembera muri Karongi. Ibi byatumye mbasha kwiyishyurira Kaminuza, ubu narayirangije mu bijyanye n’icungamutungo.”
Nsengiyumva akomeza avuga ko yagize amahirwe yo guhugurwa mu bijyanye no gutwara ubwato bunini, kuri ubu akaba atwara ubwato bwitwa ‘Iriza’ bukorera mu Kiyaga cya Kivu.
Ati “Hari amahugurwa yo gutwara ubwato bunini nahawe n’umu kapiteni w’Umudage, hari ayo naherewe muri Kenya hari n’andi nahawe na Polisi (marine) ifatanyije na RURA, ku buryo ubu mfite ubumenyi bwo gutwara ubwato bunini.”
Inama agira urubyiruko
Mu gihe benshi mu rubyiruko bataka ko barangiza amashuri yisumbuye ndetse na Kaminuza bakabura imirimo, Nsengiyumva avuga ko we atategereje gukora ibijyanye n’ibyo yize kuko hari ubundi bumenyi yari afite.
Ati “Mu mashuri yisumbuye nize ibijyanye n’ibinyabuzima n’ubutabire, muri kaminuza niga ibijyanye no gucunga umutungo. Mu by’ukuri ntaho bihuriye no gutwara ubwato, ariko sinari gukomeza kwicara ngo ntegereje gukora ibyo nize kandi mfite ubundi bumenyi.
Urubyiruko ndarusaba kwitinyuka, ntibategereze gukora ibyo bize, ahubwo ubundi bumenyi bafite bakabubyaza umusaruro.”
Iriza ni ubwato bwubakiwe mu Rwanda mu gihe cy’imyaka itatu, butwara abantu 18, bushobora kuraramo abantu umunani, bufite ibyumba bine byo kuraramo, ubwiherero, igikoni ndetse n’icyumba cyo hejuru aho abantu bashobora kwidagadurira.


text:
Gisagara: Abatagiraga aho baba,bahawe inzu z’amabati bubakiwe
Imiryango 12 yo mu Karere ka Gisagara itagiraga aho iba itangaza ko yagize icyizere cy’ubuzima nyuma yo guhabwa inzu nshya yubakiwe.
Tariki ya 21 Gashyantare 2017, nibwo iyo miryango ituye mu Kagari ka Umunini mu Murenge wa Kansi yamurikiwe ku mugaragaro izo nzu yubakiwe n’umushinga Zoe Ministry Rwanda.
Izo nzu zose uko ari 12 zuzuye zitwaye Miliyoni 24RWf. Buri nzu kandi ifite ibyumba bitatu n’uruganiriro.
Bihoyiki Pascasie, umwe mu bubakiwe inzu avuga ko kuri ubu anezerewe kuko asigaye afite aho arara atikanga imvura n’imbeho. Ahamya ko mbere yabaga mu nzu ikozwe n’inzitiramibu.
Agira ati “Babonaga ntetse munsi y’umugina iruhande rwa supanet, abantu bakavuga ngo narasaze kandi koko nanjye hari igihe nibonaga nk’umusazi.”
Nyuma y’aho ubuyobozi bw’umurenge bumenyeye ikibazo cye, ngo bwaje kumusenyera ya nzu yabagamo maze bujya kumucumbikishiriza ahandi, bunamushakira abaterankunga bamwubakiye inzu kimwe na bagenzi be batagiraga aho baba.
Nyuma yo gutaha inzu yubakiwe, Bihoyiki avuga ko we n’umuryango we bagaruye icyizere cy’ubuzima. Ubu ngo yatangiye no gukora ubucuruzi,kugira ngo azashobore kubaho neza no mu minsi iri imbere.
Ati “Bampaye igishoro ubu ndacuruza, iyo nagiye hirya aha ku gasoko ntahana ibirayi cyangwa umuceri abana banjye bakarya neza, ndetse tukanakaranga kandi mbere warasabikaga imboga. Ibyo bikiyongeraho kurara heza utikanga imvura,mbese numva narasubijwe.”
Epiphanie Mujawimana, umuyobozi wa Zoe Ministry mu Rwanda avuga ko aba baturage koko bari babayeho nabi. Ikibanze babakoreye ngo ni ukububakira inzu.
Niho ahera ahamagarira abubakiwe gufata neza inkunga bagenerwa kugira ngo n’igihe uyu mushinga uzaba utagihari bazabashe gukomeza kwifasha.
Agira ati “Ntabwo dukunda ko bavuga ngo inzu za Zoe cyangwa se ngo inka za Zoe, Tubasaba ko izi nzu bazifata neza, yaba isenyutseho gato akayisana. Niba ari inka yahawe yarwara akayivuza kuko twifuza ko igihe tuzaba tutagihari atazasubira muri bwa buzima bubi.”
Abatujwe muri izo nzu kandi banahawe imifariso n’ibindi bikoresho byo mu rugo.
Umushinga Zoe Ministry Rwanda wanafashije urubyiruko kwiga imyuga irimo kubaka, kubaza, kudoda, gutunganya imisatsi no kogosha.
Abarangije kwiga iyo myuga nabo bakaba bashyikirijwe ibikoresho bizabafasha gutangira gushyira mu bikorwa ibyo bize.


text:
Akazi ndetse n’indi mirimo yose dukora mu buzima bwacu bwa buri munsi ni amahirwe ntagereranwa ndetse n’umugisha udasanzwe cyane ko abantu bose ku isi badakora akazi kamwe ndetse ntibabe no ku rwego rumwe ariko ikiruta byose akazi ni nk’ikindi kintu cyose kiza,gusa iyo ukinjiyemo cyane ukakegurira ubuzima bwawe bwose usanga kakuviriyemo ikigirwamana.
Nubwo Imana yaduhaye ubushobozi bwo kwishimira no kunyurwa n’akazi kacu,tugomba kubishyira buri gihe mu ntekerezo zacu ko inkomoko y’ibyo byishimo ndetse no kunyurwa bituruka kuri Yesu wenyine tutibagiwe ko n’ako kazi gatangwa nawe.
Imana yacu niyo itanga akazi. Yahamagaye Adamu kugira ngo akore mu busitani bwa Edeni ndetse n’ahandi hose bityo natwe niyo yaduhamagaye ngo dukore si twebwe ubwacu twihamagaye cyangwa inshuti zacu.
Ijambo ry’Imana mu Gutegeka kwa kabiri 8:18 rirabitwibutsa riti “ahubwo uzibuke uwiteka Imana yawe ,kuko ariyo iguha imbaraga zikuronkesha ubutunzikugira ngo ikomeze isezerano yasezeranishije indahiro na ba sekuruza banyu,nkuko irikomeza muri iki gihe” ariko nkuko Imana ariyo itanga akazi,ni nayo itanga ikiruhuko. Kuki Imana iduhamagarira kuruhuka?Kuki itatuma umubiri wacu ugira imbaraga zo gukora tutaruhuka?Nuko Imana izi neza ko ikoze ibi,abantu barushaho kwizera akazi kurusha Imana yakabahaye.
Ibi nibyo biriho muri iyi minsi aho abantu bari gukora cyane.Abantu bari gushaka inzira zose zatuma bakora amasaha maremare arenze ayo basanzwe bakora,bubaka ubwami bwabo,ubuzima bwiza ariko mbere na mbere Imana iraduhamagarira kuyishaka ndetse no kwita ku kiruhuko cyayo. Yesu muri Matayo 11:28 yaravuze ati “mwese abarushye n’abaremerewe,nimuze munsange ndabaruhura.”
Ibi ni bimwe mu bimenyetso 10 bizakwereka ko akazi kawe gashobora kukuviramo ikigirwamana wizera kurusha Imana:
1. Guha akazi agaciro n’umwanya birenzeibyo uha umuryango wawe
2. Guha akazi umwanya n’agaciro birenze ibyo uha Imana yawe
3. Kwibwira ko igihembo uvana mu kazi cyagukiza kurusha Imana yawe
4. Kugira ubwoba bw’ahazaza hawe wibikaho imitungo myinshi,wibwira ko byagucungira umutekano yewe no gushaka kubaka izina mu by’isi
5. Umunaniro w’akazi byakubereye impamvu nyamukuru yo kutagira ibyo ugeraho mu buzima
6. Ntushobora kwiyibagiza akazi kawe agahe gato yewe ntunakura amaso kuri emails,telefoni ndetse na mudasobwa
7. Ikigutwara ibitekerezo mu nzozi zawe ndetse n’ibyo wumva ukeneye ni akazi kawe
8. Wibanda cyane ku musaruro w’akazi kawe wibwira ko ahari ari wowe ukora neza kurusha abandi bose
9. Icyo umukoresha wawe akuvuzeho mu nama ugiha agaciro karenze icyo Imana yawe iri mu ijuru yakuvuzeho
10. Indonke z’amafaranga menshi,kumenyekana,kugera kuri byinshi ndetse no kuzamurwa mu ntera ubifata nk’iby’agaciro gakomeye kuri wowe kurusha gukura mu busabane bwawe na Yesu Kristu.
Ni ahawe rero kugira ngo utekereze neza utazasanga akazi kawe warakarutishije Imana yawe yakaguhaye gusa ntarirarenga kuri buri wese ahubwo ni umwanya wo kugarura amaso inyuma tukibuka umugenga wa byose ariyo Mana yaremye isi n’ijuru n’ibirimo byose.
MUKESHIMANA Daniel
UMUBAVU.COM


text:
Ku mugoroba wo ku Cyumweru tariki ya 20 Gicurasi 2012, mu Karere ka Ngororero mu Burengerazuba rw’u Rwanda, nibwo mu masaha ya saa kumi n’ebyiri n’igice z’umugoroba umugabo w’imyaka 28 y’amavuko yafashe kungufu mushiki we w’imyaka 18 y’amavuko.
Uyu mwana w’umukobwa wafashwe twirinze gutangaza amazina ye, yiga mu mwaka wa kane mu mashuri yisumbuye
Kuri uyu wa Kabiri mu saa tanu, nibwo umunyamakuru wa IGIHE ukorera mu Ngororero yamenye iyi nkuru maze yihutira kuvugana n’uwahohotewe.
Uyu wahohotewe yemeye kuvugana n’umunyamakuru maze amutangariza ibyamubayeho muri aya magambo :
Yagize ati: "Ubwo nari mvuye ku ishuri nje mu gahushya ko kwivuza, nageze mu rugo nuko ahagana mu ma saa kumi n’ebyiri nibwo naherekeje mugenzi wanjye wari wansuye (ntiyashatse kumuvuga mu izina) maze igihe tukigenda twumva abantu badutera amabuye ariko ntitwababona, maze uwo mugenzi wanjye nibwo yansabaga ko yamperekeza ngasubira mu rugo, kuko yakekaga ko ashobora kuba ari umuntu ushaka kungirira nabi."
Uyu mukobwa ndetse na mugenzi we bahise bagenda, amugejeje mu rugo aramusezera nawe arataha. Ariko ngo muri ako kanya musaza wa wamukobwa yahise ahamagara uwo mugenzi we, amubaza uwo ariwe ndetse n’icyamugenzaga ariko undi we amwima amatwi aritahira.
Muri uko gusigarana na mushiki w’uyu mugabo (Twanze kumutangaza amazina ye ku mpamvu z’umutekano z’uwahohotewe), ngo yasigaye amutuka, ariko hagari aho ngo ahamagara n’umugore we amusaba ko yacana itara ariko umugore we amubwira ko nta kibiriti yari afite, amusaba kujya kumugurira icyindi kibiriti.
Ubwo nibwo uwo musore yasabye mushiki we ko yamuherekeza, undi abanza kumwangira ngo kuko yumvaga ananiwe kandi bwari gucya asubira ku ishuri. Musaza we ariko we ntiyabyumvise, kuko yakomeje kumuhata kandi amukanga, undi ngo kubera ko atuwe amutinya yemera kumuherekeza, ariko nta kindi yigeze atekereza kuko yari musaza we yumva nta kibi yamukorera.
Uyu mukobwa yagize ati : "Ubwo nibwo twagendaga tuganira bisanzwe nk’abavandimwe maze tugeze ahantu hahinze kawa, nta rugo na rumwe ruri hafi yaho, nibwo yambwiraga ngo si nshaka ko hagira undi uzaha utarampa! Numva nguye mu kantu ndamubaza nti : "Uvuze ngo iki ?". Ati :"Ndavuze ngo si nshaka ko ugira undi uzaha utarampa kandi ngirira vuba ntuntinze cyangwa nkwice".
Uyu mukobwa n’agahinda kenshi n’ikiniga yakomeje agira ati : "Nibwo nabonaga atangiye guhinduka aza ansatira aba aramfashe ankubita hasi atangira gukora ibyo yashakaga, bitewe n’ukuntu afite ingufu nta kindi nabonye nakora kuko no kwinyagambura ntabibashaga, ubwo nararetse akora ibyo akora nanga ko wenda yavaho akanansinda aho nuko arangije numva arambwiye ngo haguruka uve aha, kandi nugira uwo ubwira umenye ko ubuzima bwawe burangiye, habe na Mama ninumva ko yabimenye umenye ko ubwo ibyawe birangiye."
Uyu mwana w’umukobwa nta kindi yongeye gutangariza umunyamakuru, kuko ikiniga n’agahinda byamubujije kuvuga ahubwo ararira.
Umubyeyi we se abivuga ho iki?
Ubwo umubyeyi w’uyu mwana w’umukobwa akaba na nyina w’uyu wakoze ibara tutashatse gutangaza amazina ye muri iyi nkuru, yaganiraga na IGIHE, yavuze ko yabimenye aho umukazana we (Umugore w’uyu mugabo wafashe mushikiwe ku ngufu), yamubazaga impamvu arimo kumva intonganya hagati y’umugabo we na mushiki we . Uyu mubyeyi we ariko nta kindi yaketse kuko yasubije umukazana ko ahari wenda amuziza ko arimo kugenda nijoro.
Uyu mukecuru ngo akimara kumubwira ibi ariko yahise abona umugabo we amugezeho yahinduye isura. Uyu mukecuru agira ati: "Tukimara kuvugana nibwo nagiye kubona mbona uwo musaza we arinjiye ansaba ibiryo, mubaza niba umugore we atatetse ariko ntiyagira icyo ansubiza ahubwo ansaba kugira vuba nkamuha ibiryo".
Uyu mukecuru akomeza agira ati:” Ubwo yahise ambwira ngo gira vuba nirire yewe ibyo umbwira ntabyo nkeneye kumva.”
Ngo kubera ko n’ubundi bari basanzwe bamutinya ndetse ngo n’Ubuyobozi bukaba butamuvugaho, ngo Nyina yahise yiruka ajya kumuzanira ibiryo. Uyu mukecuru agira ati:” Akimara kurya ubwo yahise yinanurira mu muryango avuga ngo:”Sawa mukecu unyiciye isari”.
Muri ako kanya ariko nibwo mushiki we yahise yinjira, ariko musaza we amusaba kutamena ibanga, amusaba gukomera ku isezerano ryo kutamena ibanga, ndetse ubwo ahita ajya kuryama ariko arira ari naho nyina yaje kumusanga, amubaza ibyamubayeho abanza kwanga kubimubwira, ariko nyuma amutekerereza ibyamubayeho byose.
Uyu mukecuru agira ati:”Akimara kubimbwira numvise ko tugushije ishyano n’umva umusatsi umvuyeho, mpita musaba ko twajyana kubibwira mukuru we, njye nkajya kwiyahura kuko nabonaga bindenze ntashaka kuzongera kurebana mu maso na musaza we.”
Nk’uko bakomeje babibarira umunyamakuru wa IGIHE, ngo bageze kwa mukuru we nibwo yabihanganishije ndetse asaba nyina kutiyahura, ahubwo abasaba kwiyambaza ubuyobozi.
Gusa ngo ubwo yasabwaga kwitabaza ubuyobozi, uyu mukecuru yavuzeko ntacyo babamarira ngo kuko n’ubundi ubuyobozi ntacyo bwari butuwe bumufasha ku birrebana n’uyu mugabo we.Abaturanyi ariko bakomeje kumuhata bahamagara Polisi nayo isaba aba Local Defense guta uwo mugabo muri yombi ari nako byaje kugenda maze uyu mugabo arafatwa aho ari mu maboko ya Police akaba yerekejwe aho bita i Nyagisagara, maze bategeka ko uwo mugabo aba afunzwe maze abandi nabo bakerekeza kwa muganga.
Uyu muryango we wifuza iki ?
Ubwo umunyamaku yababazaga icyo bifuza, uyu mukobwa yagize ati: "Icyo nifuza nuko bamufunga agahanwa n’amategeko kuko n’ubundi nibamurekura byanga bikunze twese azatwica, kuko niryo sezerano yaduhaye." Ibi abihuriraho bose nk’umuryango kuko ngo n’ubusanzwe yabazengereje ataretse n’abaturanyi n’ubwo ubuyobozi bwabyirengagizaga.
Uwahohotewe we kwa muganga bamuhaye imiti yo kunywa kugira ngo imurinde kwandurwa indwara uwamufashe afite, ariko akaba agomba gusubira ku ishuri gukomeza amasomo ye nk’uko bisanzwe, akaba azasubira kwa muganga ku itariki ya 06 Kamena 2012.
Tuganira n’umuvugizi wa Polisi y’u Rwanda, Supt. Theos Badege, yadutangarije ko ibi byerekana ko hakiri ihohoterwa rishingiye ku gitsina, ariko kandi akaba asaba abatu kugira ubumuntu ndetse bakirinda amahano nk’aya, ababyeyi baganiriza abana babo kandi n’abantu bakabiganiraho, maze ibi bikaba byakumirwa mbere y’uko bikorwa.
Ikindi ni uko uyu wakoze ibi, agiye gukurikirwanwa nk’uko amategeko abiteganya.


text:
Kuri uyu wa gatandatu, tariki ya 20/01/2018, mu Karere ka Ngoma hatashywe ibyumba bishya by’amashuri 28 n’ubwiherero 36.
Uyu muhigo wo kubaka ibyumba by’amashuri hakoreshwa uburyo budasanzwe ugezweho mu Karere ka Ngoma ku bufatanye bugaragara bw’abaturage bibumbiye muri ya masibo amaze gushinga imizi mu Karere ka Ngoma, ahuza ingo hagati ya 10 na 15. Kuko abaturage bitanze, bagatanga n’umuganda ku buryo buhoraho.
Uyu munsi kandi waranzwe n’umuganda w’urubyiruko mu karere hose, aho rwakoze isuku ku bigo by’amashuri mu rwego rwo kwitegura itangira ry’amashuri. Uru rubyiruko rukaba rwaranagaragaye cyane mu bikorwa byo kwita ku bamugariye ku rugamba rwo kubohora Igihugu n’abandi batishoboye.
Amashuri yakoreweho umuhango wo gutaha ibyumba ku rwego rw'Akarere, ni ibyumba byiza bibiri byubatse mu Mudugudu w’Agatare, Akagari ka Nkanga, Umurenge wa Sake. Ibi byumba bikaba byubatswe aho mu rwego rwo kugabanya urugendo rurerure ku bana bato kuko, amashuri ya Nshiri bari basanzwe bigiraho ari kure. Ubwo ibi ni ibyumba-shami(Satelite) by’ikigo cya Nshiri.
Abaturage bishimiye cyane iki gikorwa, kuko kije gukemura ikibazo cy’abana bato, bakoraga urugendo rurerure cyane bikaba byashoboraga kubaviramo no kwiganyira kujya kwiga. Ariko abaturage bakaba basaba ubuyobozi bw’Akarere gukomeza kubaba hafi kugira ngo bazabone ikigo cy’amashuri abanza cyuzuye bityo abana bose bigire hafi.
Umuyobozi w’Akarere ka Ngoma, Bwana NAMBAJE Aphrodise, wari kumwe n’Abayobozi bungirije bombi n’abashinzwe inzego z’umutekano, yashimiye cyane abagize uruhare muri iki gikorwa kigamije guteza imbere uburezi, uhereye ku masibo akomeje kugaragara ko ari ikibatsi cy’ubususuruke n’ubufatanye by’umuryango. Yashimiye cyane urubyiruko ku muganda bakoze hose mu karere, arusaba gukomereza aho ibikorwa nk’ibi bigaragaraza gukunda Igihugu, bityo bakesa n’imihigo. Ku cyifuzo cy’abaturage b’aho mu Gatare cyo guhabwa ikigo cy’amashuri abanza cyuzuye, Umuyobozi w’Akarere ka Ngoma Bwana NAMBAJE Aphrodise yijeje abaturage ko, mu cyerekezo na gahunda nziza Leta y’u Rwanda ifitiye Abanyarwanda, imyaka irindwi izasiga bafite ishuri ribanza ryuzuye kandi ryiza, ndetse n’ibindi byagaragaye ko bakeneye. Yabasabye gukomeza kugira ubufatanye nk’ubwo bagaragaje muri iki gikorwa cyo kubaka amashuri, bakayitaho mu rwego rwo gusigasira ibyagezweho.
By SIBOMANA Jean Bosco
PRMCO/Ngoma


text:
Inkuru: Kuguruka nk’igisiga
Umugabo yabonye igi ry’igisiga arishyira mu cyari cy’inkoko,umushwi w’icyo gisiga ukurana n’indi mishwi y’inkoko.
Ubuzima bwacyo bwose,icyo gisiga cyumvaga ko ari inkoko kandi nacyo cyakoraga ibyo izo nkoko zakoraga,kigatoragura imbuto n’udukoko mu mwanda ndetse kikanakokoza nka zo.
Icyo gisiga nticyagurukaga ngo kigere kure kuko n’inkoko ntizigera kure iyo ziguruka.
Imyaka irashira,igisiga kirakura, umunsi umwe kibona inyoni nziza cyane mu kirere kure, iguruka mu miyaga ihuha cyane nta kibazo ifite ,ikagera kure aho ishatse hose.
Igisiga kibwira inkoko yari yaragituraze kiti “iriya ni iyihe nyoni ko ari nziza nkaba mbona iryohewe n’ikirere? iragisubiza iti ” kiriya ni igisiga igikuru cy’inyoni, ariko ntunabitekerezeho kuko wowe ntushobora kumera nka cyo.”
Nuko cya gisiga kiguma aho gikomeza gutekereza ko ari inkoko, ko kitaguruka cyane ngo kigere kure,kibaho ubuzima bwo gutoragura no kurya imyanda,kitaryoherwa n’ubuzima cyagenewe bwo kuguruka.
Birababaje kuba n’abakristu benshi b’iki gihe ariko babayeho.Bafite ubushobozi Imana yabaye bwo kuguruka cyane nkibisiga nk’uko Yesaya yabyanditse ati ntibakira imigisha Imana yatanze ku bayizera, n’abayiringira bose.
Mureke twese tubimenye tubifashijwemo n’Imana, Ibi ntibizatuma tuneshwa,ahubwo tuzaba nk’ibisiga tube kandi dukore ibyo Imana yagambiriye mu buzima bwacu kugirango dushyikire, tunakire ubushobozi twahawe n’Imana bityo dusarure ibihembo by’iteka ryose.
Yesaya 40:31 Ariko abategereza Uwiteka bazasubizwamo intege nshya, bazatumbagira mu kirere bagurukishe amababa nk’ibisiga, baziruka be kunanirwa, bazagenda be gucogora.


text:
UMT ni igikorwa cy’ubugiraneza cya L.H.T -(Live Holy & Transformed), muri iki gikorwa abafashwa bafashwa kugezwa ku rwego rwo kwifasha, nko kubonerwa akazi, gutangirizwa imishinga, kurihirwa amashuri n’ibindi n’ibindi byafasha utishoboye kugezwa ku rwego nawe aba yifashije, intego nyamukuru ni ukubigisha ubutumwa bwiza mu rukundo, nabo bazagera aho bifashije bakagendera muri urwo rugero akaba ariko bagirira n’abandi babagana.
Wifuza Gutera inkunga iyo ariyo yose iki gikorwa wahamagara cg ukandikira; Gakwaya(0788566416), Felix (0784804117), Martial(0782031200).
cyangwa ukohereza inkunga yawe hano


text:
Ubugingo Bwuzuye Amasengesho (Igice cya mbere)
Amasengesho ashingiye kuri Bibiliya kandi afite umumaro
Intangiriro
Kimwe mu bice nkunda muri Bibiliya ni Zaburi 119. Impamvu imwe ni uko muri iyi mirongo uko ari 176, umunyezaburi avuga ku bintu bitagabanywa. Kuri ibi ndashaka kuvuga ko yerekana ibintu bibiri by’ingenzi by’ubugingo bwo mu Mwuka - Ijambo ry’Imana n’amasengesho. Gusoma bisanzwe iki gice birabyerekana, ariko reba ibi bikurikira:
- Uretse imirongo ya 1-3 n’uwa 115, undi murongo wose (imirongo 172) ukozwe nk’isengesho ryerekezwa ku Uwiteka. Bitwereka urugero ruhebuje rw’uko tugomba gusenga.
- Byongeye, umunyezaburi akoresha amagambo icumi atandukanye avuga Ijambo ry’Imana kandi imirongo yose uretse imirongo ya 90, 122 n’uwa 132 irimo nibura rimwe muri aya magambo. Kuba aya magambo akoreshwa kenshi muri iki gice biduhamagarira kwita k’uko Ijambo ry’Imana ryihagije n’uburyo Imana yariteganirije gusubiza ibyo dukeneye. Bibiliya nyinshi zirimo ibisobanuro zitanga urutonde rw’aya magambo n’ubusobanuro bwa buri jambo mu mwanya wagenewe ibisobanuro ku mpera z’iki gice.
Zaburi 119 itwigisha:
(1) Ukuri ko twibagiwe ibyo ubugingo buzana, Imana yaduhaye inkomoko ebyiri zihagije kandi zirimo ibyo dukeneye byose: (a) Dufite Ijambo Ryera ry’Imana riduha ubwenge buva ku Mana, na (b) dufite uburenganzira butangaje bw’amasengesho atuzanira imbaraga z’Imana mu bugingo bw’umuntu, bikaduha imbaraga, inkunga, kwihangana, no gutabarwa hamwe no gukura mu by’Umwuka no guhinduka.
(2) Byongeye, umunyezaburi atwigisha ko Ijambo ry’Imana no gusenga ari nk’impanga zidatandukana kubera ko, nk’uko Ijambo ry’Imana rihishura Imana, ukwihaza kwayo muri byose, ubugwaneza bwayo butarondoreka, urukundo rwayo, kugira neza kwayo, n’ubuntu bwayo, rinaduhishurira umuntu no kutihaza kwe no gukena kwe. Ariko muri ibi, Imana iha umuntu uburyo (binyuze mu mugambi wayo w’agakiza mu Mukiza) bwo kuyegera mu masengesho ngo ituyobore kandi iduhe imigisha.
Uko nsomye iyi Zaburi, nongera gushishikazwa n’ibindi bintu bishya nyibonamo. Ubwa mbere hari uburyo umunyezaburi atumbira ku Uwiteka aho kuba ku ngorane yahuraga na zo igihe icyo ari cyo cyose, atitaye kuri kamere y’icyo kintu. Ubwa kabiri ni ukuntu yishingikiriza ku Mana ngo imusubize (kuyobora, kugenga, gushyigikira, gutabara, n’ibindi), ariko si na rimwe ku byo we yifuza ubwo cyangwa ashaka. Icyo yasabaga kwari uko Imana yamusubiza ikurikije Ijambo ryayo. Reka mbahe ikigereranyo:
Icya mbere, nibura ahantu 15 tubona ivuguruzanya rigaragara aho umunyezaburi ahamagarira Imana ingorane yihariye, ariko agahindukirira iteka Uwiteka n’Ijambo rye. Yima amaso ingorane akayahanga ku Uwiteka mu Ijambo rye. Reba izi ngero zikurikira zo muri Zaburi 119:23-24; 51-52; 61; 59-70; 78; 141-143; 161.
Icya kabiri, nubwo uburyo bwo gusenga ukurikije Ijambo ry’Imana budasobanutse neza muri iyi Zaburi, inshuro 15 cyangwa zirenze umunyezaburi asaba mu buryo bwihariye akurikije amahame y’Ijambo ry’Imana akoresheje amabango nka ‘ukurikiza Ijambo ryawe’. Reba izi ngero zikurikira mu mirongo ya 25, 41, 116, 45, 156.
Ikivugwa ni iki? Ku byerekeye ahasigaye ho muri iki gice, umunyezaburi ntiyasengaga gusa, ati mfasha kuko wasezeranije kubikora. Kuko kubw’umunyezaburi, amasengesho si uburyo bwo ‘kuvuga ibintu no gusaba’ gusa. Ahubwo, yasabaga ko umugambi na gahunda by’Imana byasohozwa mu bugingo bwe. Yifuzaga gutabarwa n’Imana, nk’uko byumvikana, ariko mu buryo buhesha Uwiteka icyubahiro kandi bukazana guhinduka no gukura mu bugingo bwe. Zaburi 119 ni isengesho ku rindi, ariko iteka bikurikije amahame, imigambi, n’ubuyobozi bw’Ijambo ry’imana. Reba mu mirongo ya 59, 67, 71, 75 n’uwa 133 uko umunyezaburi yitangiraga ibyo Imana yakoreraga mu bugingo bwe kandi uko kwitanga kwayoborwaga kandi kukagengwa n’uko yasengaga.
Icya gatatu, inshuro nyinshi umunyezaburi yasabiye gucengerwamo n’ububasha bwo gusobanukirwa no gushyira Ijambo ry’Imana mu bikorwa. Yamenye ko atakwishoboza gusobanukirwa neza no gusubiza mu kwumvira kwiringirwa atari mu murimo w’Imana. Imirongo ya 17-19, 26 n’iya 33-38 isobanura ibi.
Icyigisho cya nyuma cyerekeye ku bugingo bwuzuye amasengesho kandi ni byiza ko ubu twibanda ku bugingo bwuzuye amasengesho nk’ikindi kintu cy’ubugwaneza bw’imigisha y’Imana y’ingenzi cyane mu rugendo rwacu mu Mwuka. Ku ruhande runini, igice cya mbere cy’iyi nyigisho kizaba gito ho gato ku rutonde rw’amahame amwe yo mu Ijambo ry’Imana yerekeye ku gusenga. Imirongo ibyerekana irisobanura ubwayo iyo isomanywe n’ibiri mu rutonde. Ibi bizakurikirwa no gutanga imirongo y’ingenzi yerekeye amasengesho.
Kamere y’amasengesho: Kuramya no gukorera Imana
Ubusobanuro bw’ibanze bw’ijambo ry’Icyongereza rivuga ‘kuramya’ ni ugukora ukurikije akamaro k’ikintu cyangwa umuntu’. Kuramya ni ikintu icyo ari cyo cyose dukora gihesha Imana icyubahiro, cyerekana kwiha Imana, kandi gikora gikurikije uwo Imana ari Yo. Muri Yohana 4:21-24, ijambo rikoreshwa ku kuramya ni proskuneo risobanurwa ‘gusoma ibiganza, guha icyubahiro’. Ryari ryerekeye igikorwa cyo kwumvira cyangwa kwubaha ari ukwerekana icyubahiro, kwitanga cyangwa gusaba.
Yohana 4:21-24 ‘Yesu aramusubiz’ati: Mugore, nyizera, igihe kizaza ubwo bazaba batagisengera Data kur’uyu musozi cyangw’i Yerusalemu. 22 Dore, mwebweho museng’icyo mutazi, ariko twebwe duseng’icyo tuzi, kukw’agakiza kava mu Bayuda. 23 Arikw’igihe kiraje ndetse kirasohoye, ubw’abasenga by’ukuri basengera Data mu Mwuka no mu kuri: kuko Data ashaka ko ben’ab’ari bo bamusenga. 24 Imana n’Umwuka; n’abayisenga bakwiriye kuyisengera mu Mwuka no mu kuri.’
Iyo twegereye Imana mu masengesho, tuba tuyiha icyubahiro mu kuyimenya nk’Iyihagije muri byose no kwimenya ubwacu nk’abatihagije n’abadakwiriye. Ibi bigaragarira mu magambo y’ibanze n’aya rusange y’amasengesho yo mu Isezerano Rishya. Ayo ni proseuchomai, inshinga iboneka inshuro 85, na proseuche’, izina riboneka inshuro 37. Pros risobanura ‘ugana’, na euchomai ‘gusaba, guhamagara’. Aya magambo yombi akoreshwa ku Mana gusa mu Isezerano Rishya. Akabanziriza-jambo pros kongeraho igitekerezo cy’icyerekezo, kwegera, kuza hafi y’Imana mu gusaba. Ni ukuri nk’amagambo y’ibanze n’aya rusange yo mu Isezerano Rishya, proseuchomai na euchomai arimo igitekerezo cyo kuramya mu buryo bwavuzwe.
Icyakora, gusenga, nk’igihamya cyiyongereye ku gutinya Imana no kuyiha icyubahiro, bigomba no kubonwa nk’umurimo dukorera Imana. Mu Bafilipi 3:3 ijambo rikoreshwa ku kuramya ni Ikigiriki latreuo risobanura ngo ‘gukorera’.
Abafilipi 3:3 ‘Kuko twebwe tur’abakebwe gukebwa kwiza, abasenga mu buryo bw’Umwuka w’Imana, tukishimira Kristo Yesu, ntitwiringir’iby’umubiri: nubwo jyeweho nabasha kubyiringira.’
Igihe Satani yabwiraga Yesu ko yamuha ubwami bwose bwo mu isi apfukamye akamuramya, Umwami Yesu yamushubije akoresheje proskuneo a latreuo. Ibi birushaho kudusobanurira ijambo kuramya. Kuramya k’ukuri mu Mwuka no mu kuri, hatitaweho kamere, birimo gukorera Imana. Reba igisubizo cya Yesu igihe Satani yamugerageje ngo amwikubite imbere amuramye muri Matayo 4:10. ‘Yesu aramubwira ati: genda Satani, kuko handitswe ngo: Uramye (proskuneo) Uwiteka, Imana yawe, abe ari yo ukorera (latreuo) yonyine.’
Kuramya si ikintu dukorera mu mihango y’idini gusa tugomba kwerekaniramo kwiha Imana. Igihe yandikaga ibyerekeye amagambo menshi yo mu Isezerano Rishya arimo igitekerezo cyo kuramya, Vine yanditse agira ati:
Kuramya Imana nta na hamwe bisobanuye muri Bibiliya. Kureba inshinga ziri haruguru aha byerekana ko bitagarukira ku gusingiza gusa; bishobora no gufatwa mu buryo bugari nko kwemera Imana, na kamere yayo, ibiyiranga, uburyo no gusaba, ari mu mutima usingiza cyangwa ushimira cyangwa mu gikorwa kigirwa muri uko kwemera.88
Tugomba kumenya uko latreuo rikoreshwa mu Isezerano Rishya
- Latreuo ryakoreshwaga ku murimo wo mu rusengero mu Baheburayo 9:9, ‘ni ryo ryashushanyaga iby’iki gihe cya none, ubwo abakurikiza amategeko yaryo batura amaturo bagatamba ibitambo, bitakibasha gutunganya rwose umutima w’ubitura (cyangwa w’ukora umurimo).
- Latreuo ryakoreshwaga mu murimo uwo ari wo wose ukorewe Umwami mu Baheburayo 9:14, ‘nkanswe amaraso ya Kristo, witambiye Imana atagira inenge, kubwo Umwuka w’iteka; ntazarushaho guhumanura imitima yanyu, akazayezaho imirimo ipfuye, kugira ngo mubone uko mukorera (latreuo) Imana ihoraho.
- Latreuo ryakoreshwaga ku murimo w’ubugingo bw’umuntu uherekejwe no gutinya no kwubaha nko mu Baheburayo 12:28, ‘Nicyo gituma, ubwo twakira ubwami butabasha kunyeganyezwa, dukwiriye gukomeza ubuntu bw’Imana, kugira ngo tubone uko dukorera Imana nk’uko ishaka tuyubaha tuyitinya’. (‘Gukorera Imana tuyubaha tuyitinya’ ni latreuo).
- Latreuo ryakoreshwaga mu kubwiriza Ubutumwa Bwiza, ‘Imana nkorera (latreuo) mu mutima wanjye mvuga Ubutumwa Bwiza bw’Umwana wayo, ni Yo ntanzeho umugabo y’uko mbasabira urudaca uko nsenze’ (Abaroma 1:9).
Nubwo amasengesho ashobora gufata uburyo bwinshi n’umumaro utandukanye, amasengesho yose ni uburyo bwo kuramya twerekaniramo gutinya Imana no kuyikorera nk’uburyo bw’ubutambyi bw’umwizera n’umurimo we nk’uhagarariye Kristo mu bantu.
Amoko n’umumaro wo Gusenga mu buryo bwo kuramya
(1) Kwatura icyaha. Dushobora guhita tubona ukuntu kwatura ibyaha ari uburyo bwo kuramya cyangwa ubwoba burimo kwubaha ku buryo ari igisubizo ku kwera kw’Imana. Uko kwubaha ntikwemera ko Imana ari Iyera gusa, ariko kunemera ko ibyaha bitatuwe bibera inzitizi ubusabane n’Imana kandi bikabangamira uko Imana isubiza amasengesho. Biragaragara, niba amasengesho agomba kugira akamaro, icyaha kigomba kwangwa. Kugira ngo amasengesho abe ingirakamaro, agomba kubanzirizwa no kwatura aho twemera ibyaha twakoreye Umwami (reba Yesaya 58:1-3; Zaburi 66:18).
Zaburi 32:5 ‘Nakwemerey’ibyaha byanjye, sinatwikiriye gukiranirwa kwanjye, Naravuze nti, Ndaturir’Uwiteka ibicumuro byanjye: Naw’unkurah’urubanza rw’ibyaha byanjye. Sela’
1 Yohana 1:9 ‘Ariko nitwatur’ibyaha byacu, ni Yo yo kwizerwa kandi ikiranukira kutubabarir’ibyaha byacu, no kutwezaho gukiranirwa kwose.’
Yesaya 59:1-2 ‘Dore ukuboko kw’Uwiteka ntikwaheze ngw’ananirwe gukiza; n’ugutwi kwe ntikwapfuye ngw’ananirwe kwumva. 2 Ahubwo gukiranirwa kwanyu nikwo kwabatandukanije n’Imana yanyu, ibyaha byanyu ni byo biyitera kubim’amaso, ikanga no kwumva.’
(2) Guhimbaza.
Abaheburayo 13:15 ‘Nuko tujye dutambir’Imana itek’igitambo cy’ishimwe, tubiheshejwe na Yesu, ni cyo mbuto z’iminwa ihimbaz’izina ryayo.’
(3) Gushima.
Abefeso 5:20 ‘Mujye mushim’Imana, Data wa twese, kubw’ibintu byose, mubiyishimira mw’izina ry’Umwami wacu Yesu Kristo:’
(4) Gusabira abandi. Gusengera abandi usaba ibintu byihariye mu murimo w’Imana nk’umurimo w’ubutambyi yaduhaye.
Abaheburayo 13:18 ‘Mudusabire kuko twiringiye yuko tudafit’umutima wicir’urubanza, tukaba dushaka kugir’ingeso nziza muri byose.’
1 Petero 2:5 na 9 ‘namwe mwubakwe, nk’amabuye mazima, kugira ngo mub’inzu y’Umwuka, n’ubwoko bw’abatambyi bwera bwo gutamb’ibitambo by’Umwuka; bishimwa n’Imana kubwa Yesu Kristo. 9 Ariko mwebweho mur’ubwoko bwatoranijwe, abatambyi b’ubwami, ishyanga ryera, n’abant’Imana yaronse, kugira ngo mwamamaz’ishimwe ry’Iyabahanze, ikabakura mu mwijima, ikabageza mu mucyo wayo w’itangaza.’
Abaroma 10:1 ‘Bene Data, iby’umutima wanjye wifuza, nibyo nsabir’Abisirayeli ku Mana, n’ukugira ngo bakizwe.’
(5) Gusabira hamwe. Amasengesho y’ibyo dukeneye twemera ko tudakwiriye kandi ko tutihagije.
Abafilipi 4:6 ‘Ntimukagir’icyo mwiganyira, ahubw’ibyo mushaka byose bimenywe n’Imana, mubisabiye, mubyingingiye, mushima.’
Itegeko ry’Imana ryo gusenga
(1) Dusenga Data wa twese – NYIRI IMIGISHA
Yohana 16:23-26 ‘Uwo munsi ntacyo muzambaza. N’ukuri ndababwira yukw’icyo muzasaba Data cyose mw’izina ryanjye azakibaha. 24 Kugeza none ntacyo mwasabye mw’izina ryanjye; musabe muzahabwa, ng’umunezero wany’ube wuzuye. 25 Ibyo mbibabwiriye mu migani, arikw’igihe kizaza, sinzavugana namwe mu migani, ahubwo nzababwir’ibya Data neruye. 26 Uwo munsi muzasaba mw’izina ryanjye; kandi simbabwira ko nzabasabira kuri Data,’
Yakobo 1:17 ‘Gutanga kwose kwiza n’impano yos’itunganye rwose nibyo biva mw’ijuru, bimanuka bituruka kuri se w’imicyo, udahinduka, cyangwa ngw’agire n’igicucu cyo guhinduka.’
Abefeso 1:17 ‘kugira ngw’Imana y’Umwami wacu Yesu Kristo, ariyo Data wa twese w’icyubahiro, ibah’Umwuka w’ubwenge no guhishurirwa, bitume muyimenya;’
(2) Dusenga mu Izina ry’Umwana – UTUBASHISHA KWEGERA IMANA (reba na Yohana 16:23-26).
Abefeso 2:18 ‘Kukw’ariw’uduhesha, uko tur’amahara-kubiri, kwegera Data wa twese turi mu Mwuk’umwe.’
(3) Dusenga mu mbaraga z’Umwuka Wera –NI WE DUSENGESHA.
Yuda 20 ‘Ariko mwebw’aho, bakundwa, mwiyubake kubyo kwizera byera cyane, musengere mu Mwuka Wera, ‘
Amoko y’amasengesho
Mu gusobanukirwa ko ubugingo bwa gikristo ari intwaro y’Umwuka, ibikurikira, bishingiye ku gusenga ukurikije intego za gisirikari, ni byo duhamagarirwa.
(1) Ingamba - Intego z’igihe kirekire.
Abakolosayi 1:9-12 ‘Nicyo gituma tudasiba kubasabira, uherey’igihe twabyumviye, twifuza ko mwuzuzw’ubwenge bwose bw’Umwuka no kumenya kwose, ngo mumenye nez’iby’Imana ishaka, 10 mugende nk’uko bikwiriy’ab’Umwami wacu, mumunezeze muri byose, mwer’imbuto z’imirimo myiza yose, kandi mwunguke kumeny’Imana, 11 mukomereshejw’imbaraga zose, nk’uk’ubushobozi bwayo bw’icyubahiro bungana, ngo mubon’uko mwiyumanganya muri byose, mukihanganan’ibyishimo; 12 mushima Data wa twese, waduhaye kuraganwa n’abera umurage wo mu mucyo.’
Matayo 9:37 ‘Maz’abwir’abigishwa be, ati: Ibisarurwa ni byinshi, arikw’abasaruzi ni bake:’
(2) Uburyo bukoreshwa - Intego n’ibikenewe by’ako kanya.
Abakolosayi 4:2-4 ‘Mukomeze gusenga, muba maso, mushima. 3 Kandi natwe mudusabire, kugira ngw’Imana idukingurir’urugi rwo kuvug’ijambo ryayo, tuvug’ubwiru bwa Kristo, ubwo nabohewe, 4 kugira ngo mbwerekane nk’uko nkwiriye kuvuga.’
Abefeso 6:19 ‘Kandi nanjye munsabire, mpabwe kuvuga nshiz’amanga uko mbumbuy’akanwa, kugira ngo mmenyesh’abant’ubwiru bw’Ubutumwa Bwiza.’
(3) Ibikoresho - Ibikenewe bifatika n’ibyo gushyigikira amasengesho (reba na Yakobo 5:13-20).
Ibyakozwe 12:5 ‘Nuko Petero arindirwa mu nzu y’imbohe: arikw’ab’Itorero bagir’umwete wo kumusabira ku Mana.’
Ibyakozwe 13:3 ‘Nuko bamaze kwiyiriz’ubusa no gusenga, baherako babarambikaho ibiganza, barabohereza.’
Abafilipi 1:19 ‘Kuko nzi yukw’amaherezo ibyo bizampindukir’agakiza, munsabiye kandi mpaw’Umwuka wa Yesu Kristo.’
Nabonye ko abantu benshi n’ibihe by’amasengesho hafi ya byose byibanda ku bikoresho bikenewe, by’umwihariko ibyerekeye uburwayi. Amasengesho yacu akenshi abura kureba kure ku by’ingamba n’uburyo bw’intego z’Umwami wacu mu kuturekera ku isi. Mu by’ukuri, iyo dusabira ibikoresho bikenewe nk’ibyo kurya, imyambaro, akazi, ubuzima, n’ibindi, ni iki kibidutera? Mbese biterwa akenshi no gushaka kumererwa neza no kwishima? Cyangwa se tuba dushaka imigisha y’Imana ngo tubashe gusohoza imigambi ye ku bwa Kristo n’umurimo ukomeye yadushinze - kuvuga Ubutumwa Bwiza no gufasha abantu gukurira muri Kristo ku bw’umurimo We. Ubugingo bw’amasengesho bw’umwizera bukwiriye gushingira kuri: (a) abo turi bo - abahagarariye Kristo, (b) aho turi - mu murimo w’igihe gito ku isi, na ( c) impamvu turi hano - guhagararira Umwami Yesu mu isi y’abarimbuka.
Ibihe byo gusenga
(1) Twiherereye
Dukurikije ingenga-bihe:
Zaburi 5:3 ‘Uwiteka, mu gitondo uzajya wumv’ijwi ryanjye: Mu gitondo nzajya nerekeza gusenga kwanjye kuri wowe, mbe maso ntegereje.’
Zaburi 88:13 ‘ Ariko, Uwiteka, ni wowe ntakira, Kandi mu gitondo gusenga kwanjye kuzajya kugusanganira.’
Zaburi 119:147 ‘Njya nzinduka, umusek’utaratambika, ngataka: Amagambo yawe niyo niringira.’
Matayo 6:6 ‘Wehoho n’usenga ujye winjira mu nzu, ubanz’uking’urugi, uherek’usenge So mwihereranye: nuko So ureb’ibyiherereye azakugororera.
Mu buryo bwikora:
Nehemiya 2:1-4 ‘Umuns’umwe wo mu kwezi kwitwa Nisani mu mwaka wa makumyabiri wo ku ngoma y’umwami Aritazeruzi vino yar’iterets’imbere y’Umwami; maze nenda vino nyiherez’Umwami. Kandi mbere hose sinagirag’umubabaro imbere ye. 2 Umwami arambaz’ati: ni iki gitumy’ugaragaz’umubabaro, kand’utarwaye? Ibyo ntibiterwa n’ikindi kerets’umubabaro wo mu mutima. Mbyumvise, ndatinya cyane. 3 Umwami ndamusubiza nti: Umwami arakarama! Icyambuza kugaragaz’umubabaro n’iki, k’umurwa n’ahantu h’ibituro bya ba sogokuru habay’amatongo, n’amarembo yaho akaba yarahiye? 4 Umwami arambaz’ati: har’icy’unsaba? Nuko nsab’Imana nyir’ijuru.’
Zaburi 56:3 ‘Imana izampa gushim’izina ryayo, Imana niyo niringiye, sinzatinya; abantu babasha kuntwara iki?
1 Abatesalonike 5:17 ‘Museng’ubudasiba;’
(2) Hamwe n’abandi bo mu rugo
Imigani 22:6 ‘Menyerez’Umwan’inzir’akwiriye kunyuramo; Azarind’asaza, atarayivamo.’
Abefeso 6:4 ‘Namwe base, ntimugasharir’abana banyu, ahubwo mubarere mubahana mubigish’iby’Umwami wacu.’
(3) Mu ikipi
Ibyakozwe 12:5 ‘Nuko Petero arindirwa mu nzu y’imbohe: arikw’ab’itorero bagir’umwete wo kumusabira ku Mana.’
Ibyakozwe 16:25 ‘Ariko mu gicuku Pawulo na Sila barasenga baririmbir’Imana, izindi mbohe zirabumva.’
(4) Mu bantu benshi
1 Timoteyo 2:8 ‘Nuko nshaka kw’abagabo basenga hose barambuy’amaboko yera, badafit’umujinya, kandi batagir’impaka.’
Iby’ibanze ku masengesho y’ingirakamaro
Hari iby’ibanze ku masengesho. Ntidupfa kujya imbere y’Imana Yera mu buryo bubonetse bwose. Nakuriye mu gikingi cyo mu Burasirazuba bwa Texas kandi nk’uko bigaragara, uburyo bwo gukorera ahantu nk’aho, inkweto zacu z’amazi (bottes) zabaga zanduye. Mama yakundaga kuvuga ati, ‘Ntimugomba kuza muri iyi nzu isukuye mutogeje izo nkweto cyangwa ngo muzikuremo. Hano si aho amafarashi arara!’ Yari afite ukuri kandi gukora ibinyuranye n’ibyo kwagombaga kuba ari ukumusuzugura no gusuzugura ahantu twese twabaga. Umwami yavuze nk’ibyo muri Yohana 13 igihe yozaga abigishwa be ibirenge. Iyo ibirenge byacu byanduye ntitubasha kugirana ubusabane n’Imana kandi amasengesho ari ikintu cy’ingenzi ku busabane (reba Yohana 13:1-17). Reba Umugereka wa 4 ku byerekeye icyo umwizera akeneye ngo yezwe buri munsi muri Yohana 13:1-17
Reba ibi bintu by’ibanze by’ingenzi ngo amasengesho abe ingirakamaro.
(1) Ubumwe bw’umuntu na Yesu Kristo nk’umucunguzi we.
Yohana 14:6 ‘Yesu aramubwir’ati: Ni jye nzira, n’ukuri, n’ubugingo: nta ujya kwa Data, ntamujyanye.’
(2) Kugendera mu busabane n’Imana: ibyaha byatuwe no kuyoborwa n’Umwuka
Zaburi 66:18 ‘Iyaba naribwirag’ibyo gukiranirwa mu mutima wanjye, Uwiteka ntab’anyumvise.’
1 Yohana 1:9 ‘Ariko nitwatur’ibyaha byacu, ni Yo yo kwizerwa kand’ikiranukira kutubabarir’ ibyaha byacu, no kutwezaho gukiranirwa kose.’
Abefeso 6:18 ‘Musengesh’Umwuka iteka mu buryo bwose bwo gusenga no kwinginga: kandi kubw’ibyo mugumye rwose kuba maso, musabir’abera bose.’
(3) Gutungwa n’Ijambo ry’Imana (reba Zaburi 119)
Imigani 28:9 ‘Uwizib’amatwi ngw’atumv’amategeko, Gusenga kwe na ko n’ikizira.’
Yohana 15:7 ‘Nimuguma muri jye, amagambo yanjy’akaguma muri mwe, musabe icyo mushaka cyose, muzagihabwa.’
(4) Gusengana kwizera twiringiye ubushake bw’Imana
Matayo 21:22 ‘Kand’ibyo muzasaba mwizeye, muzabihabwa byose.’
Abaheburayo 11:6 ‘Arik’utizera ntibishoboka kw’ayinezeza: kuk’uweger’Imana akwiriye kwizera yukw’iriho, ikagororer’abayishaka.’
Yakobo 1:5-8 ‘Ariko niba har’umuntu muri mw’ubuz’ubwenge, abusab’Imana. Ih’abantu bos’itimana, itishama, kand’azabuhabwa. 6 Ariko rero, asabe yizeye, ari nta cy’ashidikanya: kuk’ushidikanya ameze nk’umuraba wo mu nyanja, ujyanwa n’umuyaga, ushushubikanywa. 7 Umez’atyo ye kwibwira kw’azagir’icy’ahabwa n’Umwami Imana, 8 kuk’umuntu w’imitim’ibiri anamuka mu nzira ze zose.’
1 Yohana 5:14-15 ‘Kand’iki ni cyo kidutera gutinyuk’imbere ye, n’ukw’atwumva, iyo dusaby’ikintu nk’ukw’ashaka: 15 kand’ubwo tuzi ko yumv’icyo dusabye cyose, tuzi n’uko duhabw’ibyo tumusabye.’
Ibibangamira amasengesho y’ingirakamaro
(1) Kudasenga no kudasaba
Yakobo 4:2 ‘Murararikira, ariko nta cyo mubona: murica, kandi mugir’ishyari, ariko ntimushobora kunguka: muratabara, mukarwara; nyamara ntimuhabwa, kuko mudasaba:’
(2) Impamvu mbi mu gusenga
Yakobo 4:3 ‘Murasaba, ntimuhabwe, kuko musaba nabi, mushaka kubyayish’irari ryanyu ribi.’
(3) Ubumwe burimo agatotsi
1 Petero 3:7 ‘Namwe bagabo nuko; mubane n’abagore banyu mwerekan’ubwenge mu byo mubagirira, kuko bameze nk’inzabya zidahwanije namwe gukomera: kandi mububahe, nk’abaraganwa namw’ubuntu bw’ubugingo, kugira ngw’amasengesho yanyu ye kugira inkomyi.’
Mariko 11:25-26 ‘Kandi nimuhagarara musenga, hakaba har’umuntu wabagiriye nabi, mumubabarire, kugira ngo So wo mw’ijuru na w’abababarir’ibyaha byanyu; 26 ariko nimutababarir’abandi, na So wo mw’ijuru na we ntazababarir’ibyaha byanyu.’
Matayo 5:44 ‘Ariko jyeweho ndababwira nti: Mukund’abanzi banyu, musabire ababarenganya;’
(4) Kwiyemera mu masengesho
Matayo 6:5-6 ‘Nimusenga ntimukamere nk’indyarya, kuko bakunda gusenga bahagaze mu masinagogi no mu nzira, ngw’abantu babarebe: ndababwir’ukuri yuko bamaze kugororerw’ingororano zabo. 6 Wehoho n’usenga, ujye winjira mu nzu, ubanze ukinge urugi, uherek’ usenge So mwihereranye: nuko So ureb’ibyiherereye azakugororera.’
(5) Kwigiza nkana, kunanirwa, kudategereza Umwami
Zaburi 27:14 ‘Tegerez’Uwiteka: Komera, Umutima waw’uhumure: Ujye utegereza Uwiteka.’
Zaburi 37:7 ‘Turiz’Uwiteka, umutegereze wihanganye. Ntuhagarikw’umutima n’ubon’ibyiza mu rugendo rwe, n’Umunt’usohoz’inama mbi.’
Luka 18:1 ‘Abacir’umugani wo kubigisha ko bakwiriye guseng’iteka ntibarambirwe.’
Impamvu n’ibidutera gusenga
Kubera ko byategetswe mu Byanditswe
Iyi ubwayo ni impamvu ihagije. Imana yabivuzeho kandi bigomba kuba ari ingenzi naho ubundi ntiyagombye kuba yaraduhaye ubwo burenganzira n’iyo nshingano.
Kubera imigisha itunganye y’Imana
Imana yaduhaye imigisha iboneye mu murimo no muri buri muntu wo mu butatu imigisha iduhesha kwegera Imana kugira ngo tubashe kuvoma ku masoko y’ubuntu, ubwenge, n’imigisha by’Imana.
(1) Imana Data wa Twese: Nk’abakristo, dufite Imana ishobora byose, izi byose, ibera hose icyarimwe kandi Data wa twese utwitaho n’umutima wa kibyeyi, ariko na none utari nk’ababyeyi bo ku mubiri, ntarondoreka mu bwenge, urukundo no kutwitaho bye bya kibyeyi.
Matayo 6:7-8 ‘Namwe nimusenga, ntimukavug’amagambo muyasubiramo hato na hato, nk’ukw’abapagani bagira: bibwira ko kuvug’amagambo menshi aribyo bituma bumvirwa. 8 Nuko ntimugase na bo, kuko So az’ibyo mukennye, mutarabisaba.’
Matayo 7:7-11 ‘Musabe, muzahabwa: mushake, muzabona: mukomange ku rugi, muzakingurirwa. 8 Kuk’umuntu wes’usab’ahabwa; ushats’abona; n’ukomanga arakingurirwa. 9 Mbese muri mwe har’umuntu umwana we yasab’umutsima, akamuh’ibuye? 10 Cyangwa yamusab’ifi, akamuh’inzoka? 11 Ko muri babi, kandi mukaba muzi guh’abana bany’ibyiza, none So wo mw’ijuru ntazarushaho guha ibyiza ababimusabye?’
Abefeso 3:20 ‘Nukw’Ibasha gukor’ibiruta cyan’ibyo dusaba, ndetse n’ibyo twibwira byose, nk’ukw’imbaraga zayo ziri, zidukoreramo,’
(2) Imana-Mwana: Kubw’Imana-Mwana n’umurimo We, tubasha kwegera Imana. Dufite utwitaho kandi utubera umutambyi Mukuru ukomeye, udusabira, kandi utubera urugero ruboneye rw’amasengesho (reba Abefeso 3:122; Abaroma 8:34).
Yohana 16:23-24 ‘Uwo munsi nta cyo muzambaza. N’ukuri n’ukuri ndababwira y’ukw’icyo muzasaba Data cyose mw’izina ryanjye azakibaha. 24 Kugeza none ntacyo mwasabye mw’izina ryanjye; musabe muzahabwa, ng’umunezero wany’ube wuzuye.’
Abefeso 2:18 ‘Kukw’ariw’uduhesha; uko tur’amahara-kubiri, kwegera Data wa twese turi mu Mwuk’umwe.’
Abaheburayo 4:14-16 ‘Nuk’ubwo dufit’umutambyi mukur’ukomeye, wagiye mw’ijuru, ni we Yesu Umwana w’Imana, dukomeze ibyo twizera tukabyatura. 15 Kuko tudafit’umutambyi mukuru utabasha kubabarana natwe mu ntege nke zacu, ahubwo yageragejw’uburyo bwose nkatwe, keretse yukw’atigez’akor’icyaha. 16 Nuko rero, twegere intebe y’ubuntu tudatinya, kugira ngo tubabarirwe tubon’ubuntu bwo kudutabara mu gihe gikwiriye.’
Abaheburayo 7:25 ‘Ni cyo gitum’abasha gukiza rwos’abegerezw’Imana na we, kukw’ahorahw’iteka ngw’abasabire.’
(3) Imana Umwuka Wera: Kubw’umurimo w’Umwuka Wera, tumufite nk’Umwuka w’ubuntu no kudusabira (Zakariya 12:10), atwiringiza ubumwe bwacu n’Imana nk’abana, atuyobora mu bugingo bw’amasengesho, aradufasha kandi akadusabira, kandi akatubashisha gusenga. Mu yandi magambo, hamwe n’imigisha nk’iyi, ni iyihe mpamvu yo gutuma tudasenga? Imana yatumye tubasha kuyegera n’ibyo dukeneye (reba na Abefeso 6:18; Yuda 20).
Zekariya 12:10 ‘Kandi nzasuka ku nzu ya Dawidi no ku baturage b’i Yerusalemu umutima w’imbabazi n’uwo kwinginga; bazitegereza jyew’uwo bacumise; bazamuborogera nk’uk’umunt’aboroger’umwana we w’ikinege, bazamuririra bashavure, nk’uk’ umunt’ agirir’ umwana we w’imfur’ishavu.’
Abaroma 8:14-15 na 26 ‘Abayoborwa n’Umwuka w’Imana bose ni bo bana b’Imana: 15 kuko mutahaw’umwuka w’ububata ubasubiza mu bwoba; ahubwo mwahaw’Umwuka ubahindur’abana b’Imana, udutakisha tuti: Aba, Data!… 26 Uko niko n’Umwuka adufasha mu ntege nke zacu, kuko tutaz’uko dukwiriye gusenga; arik’Umwuka ubwe ni w’udusabira, anih’iminihw’itavugwa.’
Kubera ibyo dukeneye
Ibi bireba ibintu by’ibanze byinshi:
(1) Ingorane z’uko tudakwiriye: Dukeneye gusenga kubera ko tudakwiriye imbere y’Imana itunganye kandi yihagije kandi ifite ububasha bwo kuduha ibyo dukeneye mu bugingo bwacu. Irihagije muri byose, nta kitayishobokera, mu gihe twe atari ko turi. Ku muntu ibintu byinshi ntibishoboka ariko ku Mana ntakidashoboka (reba na Luka 1:37; 19:26; Mariko 9:23; 10:27; 14:36; Luka 18:27).
2 Abakorinto 2:16b ‘... Ariko mu bandi tur’impumuro y’ubugingw’izan’ubugingo. Kand’ibyo nind’ubikwiriye?’
2 Abakorinto 3:4-6 ‘Ibyo nibyo byiringiro twiringir’Imana kubwa Kristo: 5 s’uko twihagij’ubwacu, ngo dutekerez’ikintu cyose nk’ahw’ari twe cyaturutseho, ahubwo tubashishwa n’Imana, 6 niyo yatubashishije kub’ababwiriza b’isezerano rishya, batar’ab’inyuguti, ahubwo n’ab’umwuka: kukw’inyuguti yicisha, naho Umwuka ahesh’ubugingo.’
Matayo 17:20 ‘Arabasubiz’ati: N’ukwizera kwanyu guke: ndababwir’ukuri yuko, mwaba mufite kwizera kungana n’akabuto ka sinapi, mwabwir’uyu musozi muti, va hano, ujye hirya, wahava; kandi nta kizabananira.’
(2) Ingorane z’imbaraga z’abadayimoni: Dukeneye gusenga kubera intambara turwana n’imbaraga z’abadayimoni ziba akenshi ziruta izacu. Amasengesho aba akenewe ngo dukoreshe intwaro n’akamenyero k’imbaraga zisumba byose z’Imana zidutsindira umwanzi (reba Daniel 10:1 n’ikurikira).
Abafeso 6:10-18 ‘Ibisigaye, mukomerere mu Mwami no mu mbaraga z’ubushobozi bwe bwinshi. 11 Mwambar’intwaro zose z’Imana, kugira ngo mubashe guhagarara mudatsinzwe n’uburiganya bwa Satani. 12 Kuko tudakirana n’abafit’amaraso n’umubiri; ahubwo dukirana n’abatware n’abafit’ubushobozi n’abategek’iyi si y’umwijima, n’imyuka mibi y’ahantu ho mw’ijuru. 13 Nuko rero, mutwar’intwaro zose z’Imana, kugira ngo mubashe gukomera ku munsi mubi, kandi murangije byose, mubashe guhagarara mudatsinzwe. 14 Muhagarare mushikamye, mukenyey’ukuri, mwambaye gukiranuka nk’icyuma gikingir’igituza: 15 mukwes’inkweto, ni zo Butumwa Bwiza bw’amahoro bubiteguza: 16 kand’ikigeretse kur’ibyo byose, mutware kwizera nk’ingabo; niko muzashoboza kuzimish’imyambi ya wa Mubi yose yak’umuriro. 17 Mwakir’agakiza, kab’ingofero; mwakire n’inkota y’Umwuka, ni Yo Jambo ry’Imana; 18 mushengesh’Umwuka iteka mu buryo bwose bwo gusenga no kwinginga: kandi kubw’ibyo mugumye rwose kuba maso, musabir’abera bose.’
(3) Kutabasha kwacu kwera imbuto tutari mu Mana: Dukeneye amasengesho ngo twere imbuto. Tudafite Umwami nta cyo twabasha gukora. Amasengesho ni bumwe mu buryo tuzana imbaraga za Kristo gufasha umurimo wacu.
Yohana 15:5-9 ‘Ni jye muzabibu, namwe mur’amashami. Uguma muri jye, nanjye nkaguma muri we, uwo niwe wer’imbuto nyinshi, kukw’ari ntacyo mubasha gukora mutamfite. 6 Umunt’utaguma muri jye, ajugunywa hanze nk’ishami ryumye; maze barayateranya bakayajugunya mu muriro, agashya. 7 Nimuguma muri jye, amagambo yanjy’akaguma muri mwe, musabe icyo mushaka cyose, muzagihabwa. 8 Ibyo nibyo byubahisha Data, nuko mwer’imbuto nyinshi, mukab’abigishwa banjye. 9 Uko Data yankunze, niko nanjye nabakunze: nuko rero mugume mu rukundo rwanjye.’
(4) Iby’uko tugomba kwishingikiriza Imana: Dukeneye amasengesho kubera ibyo dukenera muri rusange mu bugingo bituma umuntu agizwe n’Imana yabimenya atabimenya. Isi ni iy’Uwiteka n’ibiyuzuye byose ni ibye. Ni we uha abana b’abantu (reba Zaburi 24:1 hamwe na 23:1; 50:10; 89:11; Ibyakozwe 14:17; na 1 Timoteyo 6:17). Ibintu byose bikomoka kuri We - ibyo kurya, imyambaro, amazu, ingendo, uburwayi, umurimo, kudufungurira Ijambo rye, gutegura imitima, abakozi bo gusarura, kandi bityo uru rutonde rugenda rukora kuri buri gace k’ubugingo - mu by’Umwuka, iby’umubiri, iby’amaranga-mutima, iby’ubwenge, n’ikintu cyose (Abefeso 6:18 n’ikurikira).
Abakolosayi 4:2-4 ‘Mukomeze gusenga, muba maso, mushima. 3 Kandi natwe mudusabire, kugira ngw’Imana idukingurir’urugi rwo kuvug’ijambo ryayo, tuvug’ubwiru bwa Kristo, ubwo nabohewe, 4 kugira ngo mbwerekane nk’uko nkwiriye kuvuga.’
Kubera ibyo amasengesho asohoza
Amasengesho yo kwizera asohoza byinshi kandi akuraho imisozi.
Yakobo 5:16 ‘Mwaturiran’ibyaha byanyu, kandi musabirane, kugira ngo mukizwe. Gusenga k’umukiranutsi kugir’umumaro mwinshi, iy’asengany’umwete.’’
Matayo 17:20 ‘Arabasubiz’ati: N’ukwizera kwanyu guke: ndababwir’ukuri yuko, mwaba mufite kwizera kungana n’akabuto ka sinapi, mwabwir’uyu musozi muti, va hano, ujye hirya, wahava; kandi nta kizabananira’
Kubera ibiba iyo nta masengesho
Amasengesho ni uburenganzira n’inshingano Imana yaduhaye nk’abizera b’abatambyi ngo duture ibitambo kandi tuyikorere mu izina ry’abandi mu kwerekana urukundo rwo kwitaho kw’Imana.
1 Petero 2:5-9 ‘Namwe mwubakwe, nk’amabuye mazima kugira ngo mub’inzu y’umwuka, n’ubwoko bw’abatambyi bwera bwo gutamb’ibitambo by’Umwuka, bishimwa n’Imana ku bwa Yesu Kristo. 6 Kuko mu Byanditswe harimw’aya magambo: Dore ndashyira muri Siyoni ibuye rikomez’imfuruka, ryatoranijwe, kandi ry’igiciro cyinshi, kand’uryizera ntazakorwa n’isoni. 7 Nuko rero, mwebw’ubwo mwizeye, muzi kw’ar’iry’igiciro cyinshi koko, naho kubanga kwizera, ibuy’abubatsi banze ni ryo ryahinduts’irikomez’imfuruka, 8 N’ibuye risitaza n’urutare rugusha. Basitara kw’ijambo ry’Imana ntibaryumvire, kand’ari bo ryagenewe. 9 Ariko mwebweho mur’ubwoko bwatoranijwe, abatambyi b’ubwami, ishyanga ryera, n’abant’Imana yaronse, kugira ngo mwamamaz’ishimwe ry’Iyabahamagaye, ikabakura mu mwijima, ikabageza mu mucyo wayo w’itangaza.’
Abaheburayo 13:15-16 ‘Nuko tujye dutambir’Imana itek’igitambo cy’ishimwe, tubiheshejwe na Yesu, ni cyo mbuto z’iminwa ihimbaz’izina ryayo. 16 Kugira neza no kugir’ubuntu ntimukabyibagirwe, kukw’ibitambo bisa bity’ari byo binezez’Imana.’
Kubera ko byubahisha Umwami
Nk’uko byavuzwe haruguru, iyo tugiye imbere y’Imana mu masengesho, tuba twemera ibyubahisha Imana. Tuba twemera kutihaza kwacu, no kwihaza kwe, urukundo rwe, ukutwitaho kibyeyi kwe, n’imigisha y’ubuntu bwe.
Yohana 14:13 ‘Kand’icyo muzasaba cyose mw’izina ryanjye, nzagikorera kugira ngo Data yubahirizwe mu Mwana We.’
Yohana 15:7-8 ‘Nimuguma muri jye, amagambo yanjy’akaguma muri mwe, musabe icyo mushaka cyose, muzagihabwa. 8 Ibyo nibyo byubahisha Data, nuko mwer’imbuto nyinshi, mukab’abigishwa banjye.’
Abaroma 15:6 ‘Kugira ngo muhimbaz’Imana y’Umwami wacu Yesu Kristo, ni yo na Se, n’umutim’umwe n’akanwa kamwe.’
Ibyo dusengera: Ibintu twagombye gusabira mu masengesho
(1) Ibyo dukeneye muri rusange
Abaheburayo 4:16 ‘Nuko rero, twegere intebe y’ubuntu tudatinya, kugira ngo tubabarirwe tubon’ubuntu bwo kudutabara mu gihe gikwiriye.’
‘Muyikorez’amaganya yanyu yose, kuko yita kuri mwe.’
(2) Kudukiza ibigeragezo
Matayo 14:36 ‘Baramwinginga ngo bakore ku nshunda z’umwenda we gusa: abazikozeho bose barakira.’
1 Petero 5:8 ‘Mwirind’ibisindisha, mube maso, kuk’umurezi wanyu Satani azerera nk’intare yivuga,ashak’uw’aconcomera.’
(3) Abategetsi b’igihugu
1 Timoteyo 2:1-4 ‘Irya mbere ya byose, ndaguhugurira kwingingir’abantu bose, no kubasengera no kubasabira no kubashimira: 2 ariko cyane cyane abami n’abatware bose, kugira ngo duhore mu mahoro tutabon’ibyago, twubah’Imana, kandi twitonda rwose. 3 Ibyo nibyo byiza byemerwa imbere y’Imana Umukiza wacu, 4 ishaka kw’abantu bose bakizwa bakameny’ukuri.’
(4) Abanzi bacu
Matayo 5:44 ‘Ariko jyeweho ndababwira nti: Mukund’abanzi banyu, musabire ababarenganya.’
(5) Abarwayi
Yakobo 5:13-15 ‘Mbese muri mwe harih’ubabaye? Nasenge. Harih’unezerewe? Naririmbir’ Imana. 14 Muri mwe harih’urwaye? Natumir’abakuru b’Itorero, bamusabire, bamusiz’amavuta mw’izina ry’Umwami. 15 Kand’isengesho ryo kwizera rizakiz’umurwayi; Umwami amuhagurutse: Kandi naba yarakoz’ibyaha, azabibabarirwe.’
(6) Umwizera ucumura (1 Yohana 5:16; Yakobo 5:14-15)
1 Yohana 5:16 ‘Umuntu n’abona mwene Se akor’icyaha, kitar’icyo kumwicisha, nasabe, kand’Imana izamuher’ubugingw’abakor’ibyaha bitar’ibyo kubicisha. Harihw’icyaha cyicisha: Sicyo mvuze kw’agisabira.’
Yakobo 5:14-15 ‘Muri mwe harih’urwaye? Natumir’abakuru b’Itorero, bamusabire, bamusiz’amavuta mw’izina ry’Umwami. 15 Kand’isengesho ryo kwizera rizakiza umurwayi; Umwami amuhagurutse: Kandi naba yarakoz’ibyaha, azabibabarirwe’
(7) Ubuhanga mu gusohoza inshingano yacu ikomeye: (a) ku bakozi bo gusarura; (b) ku gufungurirwa Ijambo ry’Imana; (c ) Kwamamaza Ubutumwa Bwiza mu buryo bwumvikana; no (d) gushira amanga no kugira akanya-bugabo mu kuvuga.
Luka 10:2 ‘Arababwir’ati: Ibisarurwa ni byinshi, arikw’abasaruzi ni bake: nuko mwinginge Nyir’ibisarurwa ngo yoherez’abasaruzi mu bisarurwa bye.’
Abakolosayi 4:3 ‘Kandi natwe mudusabire, kugira ngw’Imana idukingurir’urugi rwo kuvug’ijambo ryayo, tuvug’ubwiru bwa Kristo, ubwo nabohewe,’
Abefeso 6:18-19 ‘Mushengesh’Umwuka iteka mu buryo bwose bwo gusenga no kwinginga: kandi kubw’ibyo mugumye rwose kuba maso, musabir’abera bose. 19 Kandi nanjye munsabire, mpabwe kuvuga nshiz’amanga uko mbumbuy’akanwa, kugira ngo mmenyesh’abant’ubwiru bw’Ubutumwa Bwiza.’
Abefeso 6:20 ‘ Ari bwo mbereye intumwa yabwo, kandi mbohesherejwe iminyururu: mvuga ibyabwo nshize amanga, nk’uko binkwiriye.’
(8) Gufasha abizera gukura mu Ijambo ry’Imana no kugira imico nk’iya Kristo (reba Abefeso 3:14- 19; Abafilipi 1:9-11; Abakolosayi 1:9-14).
Abefeso 1:15-18 ‘Nicyo gituma nanjye, mmaze kumv’uburyo mwizer’Umwami Yesu, mugakund’abera bose, 16 mbashimir’Imana urudaca, nkabasabir’uko nsenze, 17 kugira ngw’Imana y’Umwami wacu Yesu Kristo, ari yo Data wa twese w’icyubahiro, ibah’umwuka w’ubwenge no guhishurirwa, bitume muyimenya; 18 ngw’amaso y’imitima yany’abon’ukw’ ahweza, mumeny’ibyo mwiringizwa n’Iyabahamagaye; mumenye n’ubutunzi bw’ubwiza bw’iby’azarag’abera.’
Ibyo gukurikiza ku basengera mu dutsiko
(1) Ba nk’uganira n’undi - Koresha amagambo yoroshye kandi ataziguye. Bwira Imana nk’uko wabwira umubyeyi, ariko na none uyihe icyubahiro no gutinya uwo Imana ari Yo, Umwami wa byose.
(2) Bumbura umunwa uvuge - Senga uko Imana ikuyoboye, nta kwisubiramo kutagira umumaro cyangwa gusubiramo amagambo wafashe mu mutwe.
(3) Vuga amagambo asobanutse - Vuga uranguruye ku buryo abandi bakwumva, basobanukirwa, kandi mugasangira ibyo urimo uvuga (1 Abakorinto 14:16).
(4) Erekana ubwenge - ntugasenge ukwirakwiza ibyaha - ibyawe cyangwa iby’abandi, cyangwa ngo unegurane mu izina ‘gusabira abandi’. Ntukabwirize mu masengesho, cyangwa ngo uhugure cyangwa ngo usubize cyangwa ngo wihimure ku wundi mu masengesho yawe hamwe n’abandi. Ibi narabibonye, ariko ntibiba bikiri amasengesho.
(5) Guceceka - ntukarakare mu masengesho n’ijwi riranguruye. Koresha iki gihe mu gukomeza gusenga bucece.
(6) Intumbero - iga kumumenya bitari ukumenya abandi.
(7) Inkunga mu gushyira hamwe - amasengesho ni ay’umwizera wese, si aya bake bibeshya ko ari bo bera. Umwizere wese ni umutambyi kandi abasha kwegera Intebe y’Imana (Abaheburayo 4:16; 1 Petero 2:4,9).
Isomo rikurikira muri iki gice ririmo amahame yo gusenga aboneka muri Luka 11.
88 W. E. Vine, An Expository Dictionary of New Testament Words, Fleming H. Revel, Westwood, NJ, 1966, p. 236.
Related Topics: Basics for Christians


text:
Ntibyoroshye gushimisha buri muntu wese witabiriye ubukwe ariko kandi ukwiriye
kugerageza uko ushoboye kugira ngo byibuze urebe ko abenshi muri bo bishima. biba byiza iyo wirinze gukora ibi bikurikira:
Ntibyoroshye gushimisha buri muntu wese witabiriye ubukwe ariko kandi ukwiriye
1. Gucuranga indirimbo mbi kandi zisakuza cyane.
Ukwiriye kwibuka ko ari ubukwe atari mu kabyiniro,Ukwiriye rero kwirinda gucuranga ibintu bisakuza mu bukwe.Ukwiriye kandi gucuranga indirimbo z’indobanure kandi zinogeye buri wese.
2.Ibiganiro byinshi
Ibiganiro ni ingenzi mu bukwe ariko ukwiriye kwirinda ko abafata ijambo baba benshi mu bukwe bwawe.Ukwiriye kugerageza nibura abateguwe akaba aribo bahabwa umwanya wo kugira icyo bavuga kubera ko ubukwe Atari inama ngo umuntu wese atange igitekerezo.
3. Umwanya munini uri hagati yo gusezerana mu rusengero no kwiyakira.
Kumara umwanya munini abantu bavuye mu rusengero batarajya aho biyakirira bituma
abatumirwa benshi bataha kandi bakagenda batishimye.Ukwiriye rero gukora ku buryo
abantu bava mu rusengero berekeza aho bakirirwa.
4. Gutonda umurongo abantu bafata amafunguro.
Niba utegura ubukwe ukwiriye kumenya ko ufite abantu bahagije bazagufasha gushyikiriza abatumirwa icyo kurya.Ibi bizafasha abitabiriye ubukwe kuryoherwa n’amafunguro wabateguriye kabone nubwo yaba adahagije..
5. Gusaba Impano z’amafaranga.
Ni amakosa akomeye gusaba impano mu bukwe. Ukwiriye kureka abatumirwa akaba aribo bakugenera aho kubasba.
N. Christian
Ibitekerezo
Ubusabaye nago ari bwiza kuko wa rwara sida Kanda hano umusubize
izonama zirashmishje Kanda hano umusubize
izi nama zose nizo kdi nikwo kuri Kanda hano umusubize
Nonese ubwo uwo mutwe wiyi nkuru ko wanditse nabi Kanda hano umusubize


text:
Umuhanzi Mani Martin aratangaza ko impanuka aheruka gukora yamuteye ihungabana, ku buryo ngo asigaye yikanga buri kanya kandi ngo kuva yava mu bitaro atarabasha gusinzira.
Ni mu butumwa burebure yashyize kuri ‘facebook’, aho yavuze ko ateganya kujya gusura umumotari wari umuhetse wahise avunika akaguru.
Muri ubwo butumwa, Mani Martin avuga ko ubu ari kubasha kwiyegura akajya hanze kandi ko ari koroherwa gahoro gahoro n’ubwo ibibazo byo kwikanga cyane ngo bitamworoheye.
Ubu ni ubutumwa burambuye yanditse:
Bavandimwe, nkomeje kubashimira uburyo mudahwema kumba hafi! Imana na yo iri gukora ibyayo ubu ndabasha guhindukira neza mbere ntibyakundaga, nshobora kandi kwiyegura nkanasohoka mu nzu na byo byasabaga abagabo! Imana ishimwe cyane!
Gusa abasenga mukaze umurego kuko ubu mfite ikibazo cyo kwikanga cyane. Ndahumiriza iminota mike nkashidukira hejuru mbona amashusho y’imodoka ingonga! Mbibona buri kanya uko mpumbije amaso kwa kundi agatotsi kaba kenda kuza, maze nabibona ntyo nkaba ndashidutse ni ko gutonekara ku ijosi aho nsangannywe ububabare!
Ubu kuva nakora impanuka sindabasha kugoheka kubera icyo kibazo. Ntinya kwikanga no kwitoneka maze nkirinda icyatuma nsinzira! Ubu koko aya mashusho azarekeraho kunzamo bigenze bite?
Cyakora uyu munsi ndasaba Imana impe agatege mbashe kujya kuri CHUK gusura umumotari twari kumwe dukora impanuka! Rwose we yari ameze nabi cyane! Imana imfashe mbibashe kandi nsange yarabashije kubona abamwitaho bihagije! Mugire amahoro!
Akiva mu bitaro, Mani Martin yongeye arandika agira ati:
Koko burya nyagasani yansimbukije urupfu! Imana ihimbazwe iteka n’iteka! Uyu munsi nabashije kuva mu nzu mazemo iminsi igera kuri ine hafi itanu ndyamye ntabyuka ku bw’impanuka nagize hambere aha.
Nanyarukiye kuri CHUK gushakisha umuvandimwe (umumotari) twakoranye impanuka, mu by’ukuri ntabwo byari byoroshye kumubona kuko sinigeze menya izina ry’uwo muvandimwe, naherutse mutega gusa mubwira aho ngiye twongera guherukana mbona imodoka itugonga.
Sinari namenye irengero rye, gusa niyumvishaga ko ari mu bitaro CHUK, isura ye yo yanzaga mu mutwe buri gihe kuko mpora ndota uko byatugendekeye.
Abavandimwe twari kumwe nabo bumvaga ndi nk’umusazi kuko ndi gushakisha umuntu ntazi n’izina rye, jye numvaga byanze bikunze urugendo rwa mbere nzakora mbashije kubyuka ruzaba urwo kujya gushakisha uwo muvandimwe.
Icyo gihe antwara nabonaga ari umwana muto, nahoranaga impungenge z’uko wenda umuryango we utabashije kubimenya wenda bari kure cyangwa nta n’abo agira hato akazabura uwamuha n’amazi yo kunywa.
Nyagasani yaje kuhagoboka nzenguruka ibitaro mbaza nuko mbona ndamubonye! Yitwa Yves Bicamumpaka arwariye mu cyumba cya 7 hafi y’aho babagira ku gitanda cya17. Mu by’ukuri uko ameze byarushijeho kunyereka uburemere bwo kurusimbuka kwanjye.
Ndetse n’ishimwe ryanjye ryikubye inshuro zitabarika! Nashimye Imana kandi ko nawe ukuguru kwe n’ubwo kwakomeretse bikomeye amagufa akimuka ariko kukaba kutaravuyeho.
N’ubwo nabonye ari mu byuma bisubiza amagufa mu mwanya wayo ndashima Rurema ko agihumeka. Nanasanze abo mumuryango we nabo babashije kubimenya ku bufindo ubu baramurwaje, afite ububabare budasanzwe, icyo twakora ni ukumusengera n’ababishoboye tukamusura tukamuba hafi ngo atigunga. Imana ibahe imigisha isaga ibihumbi! I love u my friends!
Indirimbo nshya ya Mani Martin: